Penahanan bekas pesuruhjaya tinggi Bangladesh ikut perundangan, kata Hamzah

Menteri Dalam Negeri Hamzah Zainudin hari ini mengesahkan bekas pesuruhjaya tinggi Bangladesh ke Malaysia Mohammed Khairuzzaman kini ditahan pihak berkuasa negara ini.Tanpa mendedahkan Khairuzzaman ditahan atas kesalahan apa, beliau berkata penahanan itu dilakukan mengikut prosedur perundangan sedia ada.“Segala apa berlaku adalah mengikut perundangan, kalau ada kesalahan kita akan tangkap.“Jika ada permintaan dari negara asal yang kita rasa kebenarannya, kita akan lakukan (tangkapan) dan segala dilakukan mengikut prosedur,” katanya.Hamzah diminta mengulas penahanan Khairuzzaman yang dilaporkan media antarabangsa hari ini dalam sidang media selepas mempengerusikan Mesyuarat Jawatankuasa Induk Pengurusan Warga Asing Di Sabah (JKPWAS-INDUK) Bilangan 1 Tahun 2022 bersama Ketua Menteri Sabah Hajiji Noor hari ini.Menurut laporan media, Khairuzzaman yang dilaporkan tinggal di Malaysia sebagai pelarian ditahan di rumahnya di Ampang semalam dan dijangka dihantar ke Bangladesh.Sementara itu, mengulas desas-desus dua menteri daripada Bersatu mahu menyertai semula Umno, Hamzah yang merupakan setiausaha agung Bersatu menyifatkan spekulasi tersebut sebagai perang psikologi sahaja.“Kalau khabar angin jangan percaya dan kalau surat layang lagi jangan percaya… Kalau diumum daripada orang yang betul nak keluar (Bersatu)…percayalah,” katanya.Hamzah berkata “psychological warfare” itu segaja diwujudkan oleh orang politik untuk kepentingan parti masing-masing terutama menjelang Pilihan Raya Negeri (PRN) Johor pada 12 Mac ini.“Ini (psychological warfare) biasa berlaku…mengapa berlaku bila ada PRN Johor, ini kononnya ingin beritahu rakyat Johor supaya jangan percaya Bersatu,” katanya.Sebelum ini, portal berita tempatan mendedahkan dua menteri daripada Bersatu dikatakan mahu melompat kembali menyertai Umno.


Kerajaan Johor teliti keperluan adakan PRN, kata MB

Kerajaan Johor akan melihat dan memantau keadaan semasa termasuk meneliti keperluan untuk mengadakan pilihan raya negeri (PRN) berikutan mempunyai kelebihan hanya satu kerusi di Dewan Undangan Negeri (DUN).Menteri Besar Johor Hasni Mohammad berkata beliau akan bertemu dengan Perdana Menteri Ismail Sabri Yaakob tidak lama lagi untuk memaklumkan tentang kedudukan kerajaan negeri yang ketika ini mempunyai majoriti yang amat tipis dengan hanya satu kerusi yang boleh membuatkan kerajaan negeri dikhuatiri bertambah tidak stabil.“Saya sedang memantau keadaan apabila berlakunya keadaan sedemikian dengan kematian Osman Sapian (yang merupakan) Ahli Dewan Undangan Negeri (Adun) Kempas, menjadikan (kerajaan negeri) Johor tinggal satu majoriti (kerusi) sahaja.“Maka itu, perlu saya memahami reaksi khususnya kalangan parti-parti yang bergabung untuk menubuhkan kerajaan kerana kami telah bersetuju pada 6 Januari ini, kami akan mengadakan sidang khas untuk meminda Undang-Undang Tubuh Kerajaan Johor 1895 berkenaan dengan pengundi berusia 18 tahun,” kata beliau kepada pemberita selepas Majlis Pelepasan Sumbangan Bantuan Banjir Pemuda Umno Johor dan Rakyat Johor di Pejabat Perhubungan Umno Negeri Johor hari ini.Beliau berkata demikian ketika diminta mengulas mengenai ura-ura mengenai pertemuan beliau dan perdana menteri dalam masa terdekat ini.Osman yang merupakan Adun Kempas dan ketua Bersatu Ayer Hitam meninggal dunia pada 21 Disember lalu di Kuala Lumpur.Beliau dilantik sebagai menteri besar Johor ke-16 selepas pilihan raya umum pada 2018.Beliau adalah menteri besar bagi tempoh 12 Mei 2018 sehingga 8 April 2019.


Presiden Umno ingatkan pengundi Melaka dengan strategi bunuh karakter calon

Pengerusi Barisan Nasional (BN) Ahmad Zahid Hamidi menasihati pengundi di Melaka agar berhati-hati dengan strategi pembunuhan karakter yang bertujuan merosakkan nama baik calon parti komponen itu.Tanpa menamakan mana-mana pihak, presiden Umno itu menerusi catatan di Facebook malam ini berkata ia juga bertujuan memesongkan perhatian rakyat daripada isu dasar kepada yang menyerang peribadi calon.“Bagaimanapun, saya yakin rakyat Melaka berfikiran rasional dan dapat menilai propaganda yang memanipulasi. BN bercerita tentang mengembalikan kestabilan demi kemakmuran Melaka, mereka pula gigih memperlekeh calon BN.“Semoga rakyat Melaka tidak menghiraukannya kerana yang penting (adalah) bersama mengembalikan Melaka ke landasan sebenar. Kita sudah bosan dengan pendekatan lawan politik BN menghasut rakyat membenci dan menghina peribadi,” katanya.Zahid berkata fokus utama parti ialah untuk BN kembali sebagai sebuah kerajaan demi masa depan rakyat dan negara.


KBS cadang asing proses Undi18, pendaftaran automatik di Kabinet

Kementerian belia dan sukan (KBS) telah mengemukakan cadangan kepada Kabinet untuk mengasingkan proses hak mengundi kepada mereka yang berumur 18 tahun dan pendaftaran pemilih automatik.Menteri Belia dan Sukan Reezal Merican Naina Merican berkata, Suruhanjaya Pilihan Raya (SPR) diharap dapat melaksanakan usaha itu dengan segala formula dan ruang yang ada, memandangkan semua anggota Kabinet hari ini menyokong Undi18.“Dalam pindaan itu merangkumi banyak perkara, jadi saya fikir kita laksanakan dahulu ‘the low hanging fruit’ (mana yang mudah),” katanya yang juga akan mengutus surat kepada SPR dan Menteri di Jabatan Perdana Menteri (Parlimen dan Undang-Undang) Takiyuddin Hassan, berhubung cadangannya itu.Bercakap kepada pemberita selepas Majlis Penyerahan Penugasan Sukarelawan Khidmat Sokongan Malaysia Vaccine Support Volunteers (MyVAC) di Putrajaya, Reezal Merican berkata Takiyuddin juga akan membentangkan perincian mengenai isu itu, pada minggu depan.Pengerusi SPR Abdul Ghani Salleh dilaporkan berkata, pendaftaran pemilih automatik dan kelayakan mengundi pada usia 18 tahun, dijangka hanya mampu dilaksanakan selepas 1 Sept 2022, dan kenyataan itu dipertikaikan banyak pihak yang menganggap penangguhan itu sebagai tidak munasabah.Pada 16 Jul 2019, Dewan Rakyat meluluskan Rang Undang-Undang Perlembagaan (Pindaan) 2019 bagi menurunkan had umur mengundi dari 21 tahun ke 18 tahun, pendaftaran pengundi automatik dan menurunkan umur calon layak bertanding pilihan raya kepada 18 tahun.Menteri Sains Teknologi dan Inovasi Khairy Jamaluddin yang turut hadir pada majlis itu berkata, beliau menyokong hujah KBS dalam mesyuarat Kabinet hari ini mengenai pengasingan proses itu, kerana dimaklumkan bahawa sistem pendaftaran automatik belum siap.“Kalau tidak boleh dilaksanakan pendaftaran automatik sebab masalah sistem, kenapa perlu ditangguhkan Undi18. Undi18 boleh diteruskan macam biasa. Itulah pandangan kami dan kami akan membuat keputusan di Kabinet minggu hadapan,” kata Khairy.


Dr Mahathir dakwa BN rasuah pengundi Slim River

Dr Mahathir Mohamad mendakwa Barisan Nasional (BN) merasuah pengundi semasa Pilihan Raya Kecil (PRK) Dewan Undangan Negeri (DUN) Slim River baru-baru ini.Bekas perdana menteri itu berkata, beliau sendiri melihat gambar rasuah itu diberikan.“Kita tahu banyak mana duit yang digunakan. Kita tahu mereka bawa pengundi menaiki van, di dalam van berkenaan itu diberikan duit.“Kita tahu, mereka ambil gambar dan selepas undian dibuat, mereka tunjukkan jari bahawa sudah mengundi dan tunjukkan kepada orang BN, wang selebihnya akan diberikan.“Inilah yang diberitahu kepada kami. Ada gambar,” katanya pada sidang media di Putrajaya pagi ini.Beliau mendakwa rasuah sekitar RM50 sehingga RM100 diberikan kepada seorang pengundi yang memilih calon BN.Pada PRK akhir Ogos lalu, calon BN Mohd Zaidi Aziz berjaya mengekalkan kerusi DUN Slim River selepas mendapat 13,060 undi menewaskan dua orang calon bebas, Amir Khusyairi Mohamad Tanusi (2,115 undi) dan Santhara Sekaran Subramaniam yang memperolehi 276 undi.Amir merupakan calon yang dihantar parti Dr Mahathir yang mash velum berdaftar, Parti Pejuang Tanah Air (Pejuang) yang dipimpin Dr Mahathir.


Rusia sahkan kes pertama cacar monyet

Rusia mengesahkan kes pertama membabitkan jangkitan cacar monyet melibatkan seorang remaja yang baru pulang dari Eropah, lapor Sputnik.
"Kes pertama wabak cacar monyet telah disahkan di Rusia. Kes membabitkan seorang remaja yang baru pulang selepas mengunjungi Eropah.
“Remaja berkenaan mengalami ruam (simptom biasa bagi mereka dijangkiti cacar monyet) dan telah mendapatkan rawatan di kemudahan perubatan," menurut agensi pemantau hak asasi manusia, Rospotrebnazor.
Rospotrebnadzor menjelaskan bahawa pesakit mengalami gejala ringan dan telah dikuarantin.


Israel umum sekatan terhadap rakyat Palestin ke Al-Aqsa ketika Ramadan

Israel mengumumkan sekatan terhadap rakyat Palestin untuk memasuki Masjid Al-Aqsa sepanjang Ramadan.
“Wanita dari semua peringkat umur, kanak-kanak lelaki sehingga 12 tahun dan lelaki berusia lebih 55 tahun bagaimanapun akan dibenarkan masuk ke Masjid Al-Aqsa pada bulan Ramadan tanpa permit,” Agensi Anadolu memetik penyelaras Aktiviti Kerajaan di Wilayah, Mej Jen Ghassan Alyan, berkata dalam satu kenyataan pada Isnin.
Israel akan "mengenakan permit kepada lelaki berumur 45 hingga 55 tahun," katanya.
Pegawai Israel itu juga berkata "kelulusan keselamatan" diperlukan bagi rakyat Palestin di Tebing Barat untuk melawat saudara mereka di 48 wilayah, atau warga asing melawat saudara mereka di Tebing Barat.
Di Semenanjung Gaza, Israel mengenakan "kuota terhad" untuk wanita berumur 50 tahun ke atas, dan lelaki berumur 55 tahun ke atas, dari Ahad hingga Khamis, untuk memasuki Masjid Al-Aqsa, menurut kenyataan itu.
Ketegangan meningkat di seluruh Tebing Barat sejak beberapa bulan kebelakangan ini susulan serbuan tentera Israel ke bandar-bandar Palestin.
Hampir 90 rakyat Palestin dan 14 warga Israel terbunuh dalam serangan berasingan sejak awal tahun ini.


Projek infrastruktur kecil dipindah ke jabatan lain, pejabat daerah, kata PM

Perdana Menteri Anwar Ibrahim berkata projek-projek infrastruktur kecil seperti membaiki sekolah daif yang kini di bawah seliaan Jabatan Kerja Raya (JKR) akan dipindahkan ke jabatan lain atau pejabat daerah.
"Saya telah bincang dengan Alexander Nanta Linggi, Menteri Kerja Raya, projek-projek seperti sekolah daif, klinik daif, baiki tandas tidak perlu lagi membebankan JKR yang mempunyai tanggungjawab terlalu besar.
"Pindahkan tugas itu ke jabatan atau ke pejabat daerah," katanya ketika berucap pada majlis perjumpaan Perdana Menteri bersama warga Jabatan Perdana Menteri bagi bulan Jun 2023 di Putrajaya hari ini.
Pada masa ini, JKR berperanan melaksanakan projek-projek pembangunan dan penyelenggaraan infrastruktur kepada pelbagai kementerian, jabatan, badan berkanun dan kerajaan negeri seperti jalan, bangunan, lapangan terbang, pelabuhan dan jeti.
Jabatan itu juga bertanggungjawab dalam menyelia projek-projek infrastruktur kecil dan pembangunan awam seperti membersihkan longkang, menurap jalan dan membaiki projek-projek kerajaan Persekutuan.
Anwar yang juga Menteri Kewangan berkata meskipun projek infrastruktur besar seperti lebuh raya dan tebatan banjir itu penting tetapi bagi rakyat, isu seperti tandas sekolah, parit tepi rumah atau pagar masjid juga penting.
"(Ini) termasuk penyaluran bantuan seperti STR (Sumbangan Tunai Rahmah), E-Kasih dan lain-lain, sebab itu saya bagi arahan supaya disegerakan," katanya, sambil menambah beliau bercadang bertemu dengan pegawai-pegawai daerah pada minggu depan berhubung pelaksanaan projek infrastruktur kecil.
Anwar dalam masa yang sama juga mahu semua projek rakyat yang sudah diputuskan dan diumumkan, dilaksanakan segera.
Beliau berkata perkara itu telah disampaikannya kepada Jemaah Menteri selain perbincangannya di Kementerian Kewangan serta bersama Ketua Setiausaha Negara.
Beliau juga mahu semua ketua jabatan melihat kemajuan pelaksanaan projek-projek yang telah diumumkan kerajaan.
"Saya menggesa minggu ini semua jabatan lihat apa yang diluluskan, apa yang mula dilaksanakan, apa yang belum dilaksanakan, apakah kerana peruntukan tidak sampai, apakah ditugaskan kementerian-kementerian lain," katanya.


4 sekolah ditutup di Tawau ditutup hingga Ahad

Empat sekolah, yang terdiri daripada Sekolah Menengah Kebangsaan Jambatan Putih, Sekolah Kebangsaan (SK) Jambatan Putih, SK Kukusan serta SK Bahagia di Tawau, ditutup bermula hari ini sehingga Ahad ini bagi tujuan pelaksanaan kerja-kerja nyah cemar di kawasan berkenaan.Pegawai Kesihatan Kawasan Tawau Dr G Navindran berkata ia terdiri daripada proses itu adalah sebagai langkah berjaga-jaga dalam menangani penularan wabak Covid-19 di daerah berkenaan, dan sebarang perkembangan lanjut mengenai penutupan sekolah itu akan dimaklumkan kemudian.Beliau pada masa sama menafikan maklumat tular hari ini kononnya kira-kira 30 premis di sini diarah tutup buat sementara waktu bagi tujuan proses nyah cemar selain pekerja premis perlu mengambil sampel Covid-19.Menurutnya maklumat yang ditularkan itu merupakan arahan lama dan tiada hubung kait dengan kes atau kontak rapat membabitkan Penjara Tawau.“(Maklumat) itu cerita lama, dan senarai itu sebenarnya adalah untuk dalaman sahaja, tetapi ia  dikongsikan sehingga tular,” katanya ketika dihubungi di Tawau, hari ini.Maklumat yang tular di media sosial itu antaranya turut mendakwa Unit Inspektorat dan Perundangan (UIP) perlu melawat beberapa premis termasuk restoran dan gelanggang badminton serta membuat penilaian risiko.Sehingga semalam, 84 kes positif Covid-19 direkodkan, membabitkan kes Penjara Tawau.


Umno kini pengemis politik, ‘hidup segan mati tak mahu’, kata Khairy

Umno kini sudah menjadi pengemis politik dan parti itu diibaratkan "hidup segan mati tak mahu", kata Khairy Jamaluddin.
Bekas ahli Parlimen Rembau itu berkata, masa depan Umno sangat malap selepas kehilangan sokongan Melayu yang merupakan tunjang kekuatan parti itu dan perlu bergantung kepada ihsan Perdana Menteri Anwar Ibrahim untuk kekal hidup.
Katanya, dengan kepimpinan sedia ada, parti Melayu itu akan terus hidup tetapi tidak secara "segar dan bermaruah".
"Walaupun dengan kepimpinan yang sedia ada, Umno akan hidup, tapi dia hidup segan mati tak mahu. Dia tidak hidup segar dan bermaruah, dan dia juga tidak mati, tapi dia jadi parti yang sangat-sangat lemah dan mungkin kekal menjadi pilihan ketiga orang Melayu.
"Dia (Umno) juga tidak mati, tapi jadi parti yang sangat lemah dan mungkin kekal jadi pilihan ketiga orang Melayu," katanya dalam temu bual bersama saluran berita Singapura, Mediacorp.
Mengulas lanjut, Khairy yang juga bekas menteri kesihatan, melihat Umno sebagai liabiliti kepada Pakatan Harapan (PH) dan usaha sama yang terjalin antara kedua-dua pihak itu akan menjejaskan lagi sokongan Melayu terhadap parti terbabit.
Katanya, situasi ini akan memanfaatkan Perikatan Nasional (PN) yang mana ramai dalam kalangan penyokong dan pengundi Umno akan beralih ke gabungan parti politik baru tersebut.
"Persoalan besar adalah sama ada pengundi Umno nak bagi (undi) kepada Umno-PH atau PN.
"Saya rasa kini 50% daripada pengundi Umno akan beri sokongan kepada PN, mereka tak sanggup bagi kepada Umno atau PH," katanya.
Mengulas mengenai jangkaan pilihan raya negeri (PRN) yang bakal berlangsung tidak lama lagi, Khairy menjangkakan Umno atau PH sukar untuk meraih keputusan baik di negeri-negeri yang sedang ditadbir PAS-PN.
Katanya, perhatian utama pada PRN kali ini ialah untuk melihat sejauh mana pengaruh PN akan berkembang di negeri yang ditadbir PH.
"Dan inilah yang disebutkan gelombang, bukan gelombang hijau tetapi gelombang PN.
"Yang menarik ialah sejauh mana PN dapat meneruskan gelombang tersebut ke Selangor.
"Jika mereka berjaya kembangkan pengaruh dan sokongan mereka di Selangor, maksudnya mereka bukan lagi parti semata-mata di kubu kuat Melayu," tambah beliau.
Pada Pilihan Raya Umum ke-15 (PRU15) yang diadakan pada November tahun lepas, PN membuat kejutan di Selangor apabila gabungan parti politik itu bukan saja merampas semua kerusi Parlimen BN tetapi juga tiga kerusi milik PH iaitu Hulu Selangor, Kapar dan Kuala Langat.


Mahkamah arahkan Anwar failkan pembelaan dalam saman cabul selewatnya 28 September

Mahkamah Tinggi Kuala Lumpur memberikan masa kepada Anwar Ibrahim sehingga 28 September untuk memfailkan pembelaan dalam saman bekas pembantunya yang menuduh pengerusi Pakatan Harapan (PH) itu mencabulnya tahun lalu.Mahkamah juga memberikan Muhammed Yusoff Rawther sehingga 13 Oktober untuk memberikan jawapan balas kepada pembelaan itu.Keputusan itu dibuat timbalan pendaftar Ida Mas Liza Maarof semasa pengurusan kes saman tersebut hari ini dengan sesi seterusnya ditetapkan pada 29 Oktober.Pada 15 Julai lalu, Yusoff, 28 memfailkan saman terhadap Anwar sekali gus mendedahkan butiran yang mengejutkan berhubung sebuah insiden yang berlaku di rumah presiden PKR itu di Bukit Segambut.Berdasarkan pernyataannya, Yusoff mendakwa serangan seksual itu berlaku 10 hari sebelum Anwar memenangi Pilihan Raya Kecil Port Dickson pada 13 Oktober 2018.Katanya, beliau mengalami trauma selain gangguan fizikal, psikologi dan sosiologi akibat insiden tersebut.Yusoff memohon deklarasi mahkamah bahawa pemimpin PKR itu melakukan serangan seksual tersebut, selain menuntut ganti rugi umum, teladan dan teruk termasuk kos sesi terapi yang sedang dihadirinya.Yusoff berkata, dia bekerja di pejabat rumah Anwar di Bukit Gasing, Petaling Jaya dan dibenarkan untuk menginap di situ, selain diberi tugasan penyelidikan berkaitan dasar, menyediakan teks ucapan serta menyambut kedatangan wakil orang kenamaan.Dia turut memfailkan saman sivil secara berasingan terhadap dua individu lain sebagai tuntutan ganti rugi kecederaan dan kenyataan fitnah.Yusoff mendakwa diserang oleh setiausaha politik Anwar, Farhash Wafa Salvador Rizal Mubarak tujuh bulan sebelum insiden serangan seksual terbabit.Yusoff mula membuat dakwaan itu menerusi pengakuan bersumpah pada November 2019.Dia turut membuat laporan polis yang kes tersebut disiasat selama beberapa minggu oleh Bukit Aman di bawah Seksyen 354 Kanun Keseksaan.Semasa menjalankan siasatan, Yusoff dipanggil oleh pihak polis untuk melakukan ujian poligraf selama empat jam di Bukit Aman.Bagaimanapun, Anwar enggan melakukan ujian tersebut.Pada 14 Januari 2020, Jabatan Peguam Negara, yang pada masa itu diketuai oleh Tommy Thomas, berkata Anwar tidak akan didakwa berikutan “kekurangan bukti” dan berlaku “pencanggahan” fakta.Tiga hari kemudian, Anwar memberitahu akan memfailkan saman fitnah terhadap Yusoff berhubung pengakuan bersumpah tersebut, namun sehingga kini beliau masih belum berbuat demikian.


Zuraida minta Anwar cermin diri sendiri

Bekas ketua Wanita PKR Zuraida Kamaruddin berkata Anwar harus bertanggungjawab di atas ketidakstabilan politik yang berlaku ketika pandemik Covid-19 melanda negara, dengan memberitahu bekas bosnya untuk “cermin diri sendiri” dan melupakan “cita-cita kecilnya”.Zuraida yang kini merupakan menteri perumahan dan kerajaan tempatan, mengingatkan Anwar mengenai dakwaan beliau mendapat sokongan majoriti ahli Parlimen untuk menumbangkan kerajaan Perdana Menteri Muhyiddin Yassin.“Anwar mendakwa kerajaan tidak telus, tetapi dirinya sendiri gagal untuk bersikap telus kepada Yang di Pertuan Agong dengan dakwaan memiliki majoriti ‘kukuh dan meyakinkan’”, kata Zuraida, merujuk kepada pertemuan Anwar dengan Agong pada minggu lepas di mana beliau gagal memberi butiran dakwaan mendapat sokongan majoriti ahli Parlimen.“Apa yang beliau lakukan menimbulkan persoalan serius mengenai kebolehannya dengan jawatan tinggi yang selama ini beliau bertindak kejam dan bersungguh-sungguh sehingga menjejaskan kesejahteraan rakyat.”Anwar sebelum itu mengecam rancangan menggunakan kuasa Agong untuk mengisytiharkan darurat bagi menangguhkan proses Parlimen, yang merupakan satu tindakan bagi mengelak berlakunya pilihan raya tergempar ketika pandemik Covid-19.Anwar berkata apa jua langkah yang menjurus kepada darurat adalah tindakan “diktator”dan mendakwa kerajaan sekarang “bergelut dengan persoalan keabsahan.”Semalam, MalaysiaNow melaporkan pakar undang-undang di Putrajaya sedang mengkaji pilihan untuk mengisytiharkan darurat bagi mengelak pilihan raya tergempar.Ini berlaku selepas rayuan berulang kali oleh pegawai kesihatan kanan semasa mesyuarat peringkat tertinggi minggu ini, berikutan peningkatan mendadak jangkitan Covid-19 yang setakat ini telah meragut lebih daripada 200 nyawa.MalaysiaNow juga mendedahkan terdapat sekumpulan ahli Parlimen yang bersekutu dengan presiden Umno Ahmad Zahid Hamidi, yang menyokong Anwar dalam usahanya untuk menguasai Putrajaya, akan memaksa pilihan raya tergempar jika memilih untuk tidak meluluskan belanjawan yang akan dibentangkan pada 6 November.Sekiranya tiada majoriti yang jelas daripada kedua-dua blok tersebut, senario seperti ini akan memaksa pilihan raya tergempar, yang dilihat sebagai senario terburuk yang bakal menyebabkan peningkatan jangkitan Covid-19 setiap hari.Zuraida mengatakan dakwaan Anwar mendapatkan sokongan majoriti adalah sebahagian daripada “drama berlarutan dan semberono”.“Saya tidak dapat memikirkan satu contoh di mana seorang pemimpin politik kanan memperlakukan dirinya sedemikian rupa ketika negaranya menghadapi krisis kesihatan yang belum pernah terjadi sebelumnya,” tambahnya.


SPRM tahan pegawai kanan berhubung ‘kartel tender projek kerajaan’

Seorang pegawai kanan di sebuah agensi kerajaan ditahan Suruhanjaya Pencegahan Rasuah Malaysia (SPRM) semalam kerana disyaki turut terlibat dalam sindiket kartel tender projek kerajaan.Menurut sumber SPRM, lelaki berusia 38 tahun itu ditahan di kediamannya di Ampang tengah malam tadi.“Lelaki itu dipercayai menerima rasuah sebanyak RM1.2 juta membabitkan empat kali transaksi pembayaran bagi membocorkan maklumat berhubung spesifikasi projek-projek kepada ketua sindiket kartel bagi memudahkan penyediaan dokumen tender.“Hasil risikan juga mendapati beliau dipercayai terlibat dalam kerja-kerja penyediaan Bill of Quantity (BQ) bagi projek-projek yang ditawarkan,” kata sumber.Sementara itu, Ketua Pesuruhjaya SPRM Azam Baki ketika dihubungi mengesahkan tangkapan namun enggan mengulas lanjut.Semalam, SPRM berjaya melumpuhkan sindiket kartel tender projek kerajaan dengan penahanan tujuh individu termasuk ketuanya dalam operasi yang dijalankan.Kesemua mereka dilaporkan memonopoli sejumlah 354 tender beberapa kementerian serta agensi kerajaan di seluruh negara melibatkan projek berjumlah RM3.8 bilion sejak 2014 hingga kini dan modus operandi sindiket dipercayai menggunakan lebih 150 syarikat bagi memasuki tender atau sebut harga di kementerian serta agensi terlibat.


Kerajaan Iraq dakwa temui telaga minyak baru

Kerajaan Iraq memaklumkan pihaknya telah menemui telaga minyak baru di bandar Nukhaib dan Tharthar di Wilayah Anbar yang terkenal dengan bahan mineral dan fosfat.
Gabenor Anbar, Ali Farhan pada Rabu berkata pihak berkuasa Anbar sedang bekerjasama dengan kementerian dan syarikat Saudi-Amerika mengenai penemuan itu.
“Kementerian Minyak Iraq perlu mengambil tindakan untuk menyelesaikan penerokaan minyak baru di Anbar, barat Iraq, dan kawasannya meliputi 34% daripada keseluruhan Iraq,” katanya.
Kementerian Minyak negara itu mempunyai maklumat tepat mengenai jumlah sebenar telaga minyak baru itu.


Najib tak dibenar kempen PRU15, kata KP Jabatan Penjara

Bekas perdana menteri Najib Razak sentiasa tertakluk kepada akta dan peraturan semasa beliau menjalani hukuman penjara.
Ketua Pengarah Jabatan Penjara Malaysia Nordin Muhammad berkata selagi Najib masih menjalani hukuman itu, beliau tidak dibenarkan keluar berkempen pada Pilihan Raya Umum Ke-15 (PRU15).
“Keadaan dan peraturan masih sama… jadi selagi beliau masih menjalani hukuman dalam penjara, beliau tertakluk kepada akta dan peraturan penjara,” katanya kepada media pada majlis pelancaran Akta Kehadiran Wajib Pesalah-Pesalah (Pindaan) 2022 (Akta A1660)  di Ibu Pejabat Penjara Malaysia hari ini.
Beliau berkata demikian ketika diminta mengulas pendirian pihak penjara sekiranya ada permohonan daripada penyokong Najib agar penyandang kerusi Parlimen Pekan itu diberi kebenaran khas untuk keluar berkempen pada PRU15.
Bagaimanapun, Nordin berkata selain permohonan untuk menghadiri sesi sidang Parlimen yang telah ditolak, pihaknya tidak menerima sebarang permohonan lain daripada bekas perdana menteri itu.
Beliau turut mengulangi bahawa Najib tidak pernah menerima sebarang layanan istimewa sepanjang menjalani hukuman penjara seperti yang didakwa oleh sesetengah pihak.
Nordin berkata Najib sama seperti banduan lain yang tertakluk kepada peraturan dan Akta Penjara selain prosedur operasi standard jabatan itu.
“Kami memberi layanan yang sama kepada semua penghuni di sini dan tiada istilah pilih kasih kepada banduan di sini,” katanya.
Pada 23 Ogos lepas, Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib yang didapati bersalah menyeleweng dana SRC International Sdn Bhd sebanyak RM42 juta.


Faizal Azumu letak jawatan MB Perak

Ahli Dewan Undangan Negeri (Adun) Chenderiang Ahmad Faizal Azumu hari ini meletak jawatan sebagai menteri besar Perak bersama-sama seluruh barisan ahli Majlis Mesyuarat Kerajaan Negeri.Faizal, yang gagal memperoleh sokongan dalam usul keyakinan ahli Dewan terhadap menteri besar dalam persidangan Dewan Undangan Negeri (DUN) semalam, berkata beliau menyembahkan surat peletakan jawatan itu kepada Sultan Perak Sultan Nazrin Shah semasa sembah mengadap di Istana Kinta, pukul 3 petang.“Saya menjunjung kasih di atas perkenan Sultan dan di kesempatan berkenaan saya menyembahkan warkah peletakan jawatan saya sebagai menteri besar dan seluruh ahli Majlis Mesyuarat Kerajaan Negeri.“Saya menyembahkan rasa penghormatan untuk berkhidmat di bawah naungan kerajaan Duli Yang Maha Mulia Paduka Seri Sultan,” kata beliau dalam sidang media di kediaman lama menteri besar Perak, hari ini.Faizal gagal mendapat sokongan dalam usul undi percaya majoriti ahli Dewan, hanya memperoleh 10 undi berbanding 48 menentang, manakala satu berkecuali.Usul itu dibawa oleh Abd Manap Hashim Adun Pengkalan Baru daripada Umno.


PM tak boleh guna polis untuk pertahankan reputasi, kata kumpulan hak asasi manusia

Kumpulan hak asasi Lawyers for Liberty (LFL) hari ini berkata  tindakan kerajaan yang meminta polis mengambil tindakan terhadap mereka yang mengkritik perdana menteri "tidak boleh diterima", di samping turut menambah perdana menteri tidak mempunyai status istimewa di sisi undang-undang dan tidak boleh meminta polis untuk mempertahankan nama baiknya.
"Adalah satu penyalahgunaan kuasa bagi perdana menteri untuk mengarahkan siasatan polis terhadap orang yang membuat tuduhan terhadapnya, kerana beliau adalah pihak yang berkepentingan," kata Pengarah LFL Zaid Malek.
Dalam satu kenyataan, beliau berkata jika Anwar Ibrahim berasa terkilan dengan ulasan buruk mengenai dirinya, beliau perlu memfailkan saman fitnah di mahkamah sivil.
“Tugas polis adalah untuk mencegah jenayah, bukan untuk melindungi PM daripada penghinaan atau kritikan,” katanya.
Pada Isnin, Pakatan Harapan (PH) dilaporkan berkata akan mengambil tindakan undang-undang terhadap sesiapa yang mengaitkan presidennya dengan agen Israel sementara Ketua Penerangan PKR Fahmi Fadzil berkata Anwar meminta polis bertindak atas kenyataan yang berbaur hasutan.
Merujuk situasi ketika PH menerima tindakan polis sedemikian rupa sewaktu tempoh Najib Razak menjadi perdana menteri, Zaid berkata gabungan itu sentiasa mengambil pendirian adalah tidak wajar bagi perdana menteri menggunakan pasukan polis untuk menutup mulut pengkritik.
"Campur tangan polis hanya dibenarkan apabila pesalah membuat kenyataan yang menimbulkan kemudaratan, keganasan atau kecederaan kepada orang ramai," katanya.
"Dalam sistem demokrasi yang diamalkan, tindakan polis tidak boleh diambil terhadap ahli politik atau pengkritik kerana mengeluarkan kenyataan yang tidak menyenangkan atau menghina atau palsu terhadap sesiapa, termasuk perdana menteri."
Zaid turut menambah tindakan sedemikian akan menjadi "cerun licin untuk terjerumus ke dalam autoritarianisme" jika polis memulakan siasatan jenayah ke atas setiap tuduhan atau penghinaan terhadap perdana menteri.
Sebaliknya, beliau berkata Anwar perlu meneruskan tindakan saman fitnah yang telah dimulakan terhadap Ahli Parlimen Baling Hassan Saad kerana didakwa menggelarnya sebagai seorang agen Israel.
“Kerajaan gabungan baru ini mesti mengelak daripada perangkap dan tindakan keterlaluan kerajaan terdahulu jika mereka benar-benar mahu memperkasakan kebebasan bersuara dan budaya demokrasi yang mapan.
"Tidak kira betapa tidak menyenangkan atau menghina kenyataan tersebut, tindakan berkait jenayah tidak boleh menjadi tindak balas daripada kerajaan. Itulah cara kita pupuk demokrasi yang sihat," katanya.


Beberapa lagi mangsa gempa Turkiye-Syria dijumpa, jumlah korban kini lebih 37,000

Pasukan penyelamat di Turkiye berjaya mengeluarkan segelintir mangsa yang masih hidup dari bangunan runtuh pada Isnin dan sedang berusaha menarik keluar seorang nenek, ibu dan anak perempuan sebuah keluarga, seminggu selepas gempa bumi terburuk melanda negara itu.
Namun, harapan untuk mencari lebih ramai mangsa yang terselamat semakin pudar apabila jumlah maut di Turkiye dan Syria akibat gempa berukuran 7.8 skala Richter pada 6 Februari itu dan gegaran besar yang menyusul kemudian meragut lebih 37,000 nyawa.
Di bandar Aleppo di Syria, ketua bantuan PBB Martin Griffiths berkata fasa menyelamat "hampir berakhir", dengan tumpuan beralih kepada tempat tinggal, makanan dan persekolahan.
Ketika pasukan penyelamat Poland berkata mereka akan pulang pada Rabu, penyelamat di bandar-bandar Turki bersorak apabila ramai orang berjaya diselamatkan sejak tujuh hari bencana itu. Tetapi di kebanyakan tempat, kesedihan masih menyelubungi kerana lebih banyak mayat ditemui dengan saudara-mara menyalahkan kerajaan atas tindak balas perlahan.
Di bandar Adıyaman di tenggara Turkiye, seorang gadis muda bernama Miray ditemui dalam keadaan hidup dan seorang wanita berusia 35 tahun turut diselamatkan, kata pegawai.
Seorang lagi wanita berjaya dibawa keluar dari bawah batu yang runtuh di Antakya dan disorak ketika dia dimasukkan ke dalam ambulans, berdasarkan video yang dikongsi dalam talian oleh datuk bandar Istanbul. Penyiar Haberturk melaporkan seorang lagi wanita dan dua kanak-kanak turut diselamatkan di Antakya.


SOP PRN Johor hampir selesai, kata Khairy

Prosedur operasi standard (SOP) bagi Pilihan Raya Negeri (PRN) Johor kini berada di fasa akhir penelitian kementerian kesihatan (KKM) sebelum dibawa ke Suruhanjaya Pilihan Raya (SPR).Menteri Kesihatan Khairy Jamaluddin berkata kementeriannya masih meneliti SOP PRN Johor dari segi penilaian risiko memandangkan pilihan raya itu akan dilaksanakan dalam persekitaran berbeza berbanding PRN Melaka dan Sarawak sebelum ini susulan penularan varian Omicron dalam negara.“Apa yang kita tahu adalah SOP bagi PRN Melaka berjaya, tiada kenaikan ketara pada angka kes, dan begitu juga dengan SOP bagi PRN Sarawak.“Tetapi SOP PRN Johor lain sedikit kerana kini kita ada penularan wabak varian Omicron,” katanya pada sidang media pelancaran Program Imunisasi Covid-19 Kanak-kanak (PICKids) di Hospital Tunku Azizah hari ini. Dalam pada itu, Khairy berkata adalah tidak mustahil untuk angka kes Covid-19 naik ekoran PRN Johor tidak lama lagi.“Dengan adanya Omicron, untuk mengatakan tidak akan ada peningkatan ketara pada jumlah kes, saya tidak boleh jamin. Tapi apa yang kita lihat di Johor ini, keseriusan kes dan kemasukan ke hospital tidak akan meningkat dengan mendadak tetapi akan ada kenaikan kes,” katanya. Dalam perkembangan lain, ditanya mengenai SOP bagi ibadah umrah yang kembali dibenarkan bermula 8 Februari ini, beliau berkata prosedur itu kini sedang dimuktamadkan dan akan dibentang dalam masa terdekat. “SOP bagi umrah, Pengarah Kawalan Penyakit KKM Dr Norhayati (Rusli) sedang muktamadkan, hari ini atau esok beliau akan bentangkan kepada saya,” katanya. Kerajaan sebelum ini mengumumkan umat Islam di negara ini boleh kembali mengerjakan ibadah umrah bermula 8 Februari ini selepas ditangguhkan sementara pada 8 Januari lepas berikutan peningkatan varian Omicron Covid-19 dalam kalangan jemaah.


Bomba tambah anggota 'sweeper' cari 9 lagi mangsa tragedi tanah runtuh

Keanggotaan pasukan ‘sweeper’ yang dikerahkan ke kawasan sungai berhampiran "ground zero" bagi mencari baki sembilan lagi mangsa insiden tanah runtuh di sini, ditingkatkan kepada 28 orang berbanding hanya tujuh semalam.
Penolong Pengarah Operasi Bomba Selangor Hafisham Mohd Noor berkata pasukan itu terdiri daripada 14 pegawai dan anggota masing-masing dari Jabatan Bomba dan Penyelamat Malaysia (JBPM) dan Angkatan Tentera Malaysia (ATM).
“Pasukan ini akan pergi ke sekeliling kawasan ground zero hingga sungai terdekat iaitu Sungai Kedondong yang melibatkan jarak tiga atau empat kilometer.
“Ini adalah ikhtiar kita untuk meneliti sebarang kemungkinan jika ada mangsa dihanyutkan ke sana (sungai),” katanya dalam sidang media di Batang Kali hari ini.
Hafisham berkata operasi hari kelima yang bermula kira-kira 8 pagi tadi menyaksikan pasukan penyelamat masih berdepan dengan keadaan tanah yang lembik di kawasan "ground zero" selain tidak mengetahui keberadaan sebenar mangsa yang hilang.
“Masalah utama ialah kita tak tahu di mana mangsa dan kerja-kerja pengorekan tanah dan pencarian dibuat berdasarkan data yang ditunjukkan dalam timbunan tanah dan juga dari saksi-saksi,” katanya.
Tragedi tanah runtuh pada 2.42 pagi Jumaat lepas di tapak perkhemahan Father’s Organic Farm, Gohtong Jaya itu setakat ini menyaksikan 61 selamat, 24 nyawa terkorban dan sembilan lagi mangsa masih hilang daripada keseluruhan 94 mangsa yang terlibat.
Semalam, operasi dijalankan dengan 135 anggota penyelamat dan aset daripada pelbagai agensi termasuk anjing dari Unit Anjing Pengesan (K9), namun sehingga 12 tengah malam semalam, baki mangsa yang hilang masih gagal ditemukan.


Zaman Inggeris

Ketika Cikgu Zaleha melahirkan aku, orang Inggeris masih lagi menjadi tuan kepada Tanah Melayu.Sebelum aku masuk sekolah, Tuan OCPD di Rumah Pasung Kuala Klawang masih lagi “Orang Putih”.Tuan DO Jelebu Orang Putih. Guru besar Goverment English School (GES) Orang Putih.Doktor yang sesekali melawat Hospital Petaling dari Seremban juga Orang Putih.Malah satu ketumbukan askar Gurkha yang berkhemah di tepi pekan Kuala Klawang di ketuai oleh Orang Putih.Aku dilahirkan di Tanah Melayu yang dimiliki oleh Orang Putih.Aku ingat lagi dua nama Tuan Ellis dan Tuan Ebon. Entah dari mana aku dengar nama ini.Sampai sekarang terpahat dalam kepala aku. Entah pegawai apa mereka ini.Tapi aku ingat nama Mister Lewis. Sosok ini guru besar GES. Nama ini aku ingat kerana kakak aku yang belajar di GES beritahu nama guru ini.Keluarga aku duduk di rumah guru di belakang sekolah.Di hadapan Sekolah Melayu Kuala Klawang B, ada padang sekolah.Di hadapan padang ini ialah pejabat Public Work Department (PWD).Aku diberitahu bahawa bangunan ini asalnya penjara yang diubah suai untuk jadi pejabat.Di sebelah pejabat PWD ini ialah Kaman Keling. Pekerja PWD ini tinggal dalam rumah kediaman khas.Ada lebih dari 100 buah rumah teres quaters PWD ini.Hampir semua pekerja PWD di Jelebu orang Keling. Amat jarang Cina atau Melayu yang bekerja dengan PWD.Maka kawasan perumahan PWD di Kuala Klawang dipanggil Kaman Keling.Orang Keling buruh PWD inilah yang bertanggungjawab membuat jalan tar, membetulkan bangunan kerajaan atau membaiki saluran air paip jika terganggu.Tiga butir rumah guru terletak di belakang sekolah. Di belakang rumah guru ialah bangunan bengkel sekolah pertukangan.Di belakang sekolah pertukangan ada pagar tinggi kawat berduri. Pagar ini juga lalu di tepi rumah guru.Seluruh pekan Kuala Klawang dipagari dan dikawal oleh tentera Gurkha. Di luar kawasan kawat berduri ini ditakrifkan sebagai kawasan yang bukan kawasan pekan.Ada tiga pintu masuk ke Kuala Klawang. Dari Seremban, dari Titi dan dari Simpang Pertang. Di tiga pintu ini ada khemah tentera Gurkha mengawal. Keluar masuk ke dalam pekan semua dikawal.Badan diraba. Beg dan kerpai dibuka. Isi diselongkar. Kalau hamil perut juga diraba. Semua untuk memastikan tidak ada bahan makanan di seludup.Jam 7.00 petang hingga 6.00 pagi Kuala Klawang dalam “curfew” atau perintah berkurung.Aku ingat lagi makanan juga di catu.Untuk membeli gula, tepung, beras dan minyak wajib menggunakan permit khas.Jumlah ahli keluarga tertera dalam kad permit ini. Dalam permit ini dinyatakan sebanyak mana bahan makanan yang dibenarkan boleh dibeli untuk satu keluarga.Susu dan sardin atau apa saja makanan dalam tin yang dibeli akan di tebuk oleh tuan empunya kedai dahulu sebelum dibenarkan dibawa pulang.Semua ini bertujuan untuk menafikan bahan makanan jatuh ke tangan gerila Parti Komunis Malaya (PKM).Pada ketika aku membesar PKM di bawah pimpinan Chin Peng sedang melancarkan perang gerila terhadap tentera Inggeris.Untuk mempertahankan Tanah Melayu, kuasa kolonial Inggeris membawa tentera upahan dari negara tanah jajahan seperti Fiji, Kenya dan India.Ketika ini juga abah aku direkrut dari kampung Chenor untuk menjadi polis khas iaitu polis hutan.Aku tidak merasa apa-apa yang ganjil.Aku terima semua ini sebagai cara hidup baru.Keluarga aku menyesuaikan diri dengan gaya hidup baru ini. Semenjak kami berpindah dari Sekolah Tapak Kuala Pilah ke Kuala Klawang inilah gaya hidup kami.Tanah Melayu dalam Perintah Darurat.Kami semua warga Jelebu, diberitahu kita semua dalam darurat.Apa makna darurat dan siapa yang darurat tidak pula aku tahu.Aku merasa selesa dalam Perintah Darurat ini kerana rumah aku ada api elektrik dan ada air paip. Ini lebih lumayan dari rumah lama aku di sekolah pedalaman Kampung Tapak.Aku tidak tahu sangat apa yang berlaku di luar pagar kawat berduri.Sesekali kami akan pergi ke Kampung Chenor untuk melawat sanak saudara.Apa yang selalu dalam ingatan ialah kami wajib masuk kembali ke pekan Kuala Klawang sebelum masa curfew bermula.Aku ada mendengar cerita jika sesiapa berada di luar rumah sesudah curfew bermula maka tentera Gurkha akan menembak mati.Tentera Gurkha ini tidak akan di dakwa-dakwi. Yang ditembak akan mati katak.Aku paling takut waktu malam, takut dengan tentera Gurkha.Sesekali di waktu malam aku terdengar juga bunyi “kruk krak, kruk krak” di luar pagar.Bunyi seperti ini, walaupun mungkin bunyi lembu berjalan akan ditafsir sebagai bunyi tentera Gurkha sedang merayau.Tiada siapa di rumah aku yang berani keluar melihat.Tentera Gurkha memang ditakuti. Kisah keberanian mereka bertempur dengan gerila PKM selalu menjadi cerita dongeng orang kampung.Bila ada kenduri kahwin “orang Penanggah” dan “orang Pangkal” yang membawang kisah tentera Gurkha.Kampung Baru Cina dalam daerah Jelebu seperti Titi, Simpang dan Pertang, semuanya dipagar dan dikawal.Aku tidak tahu bagaimana suasana di kampung-kampung Melayu yang lain.Aku rasa kampung Melayu lebih bebas. Ini kerana dalam analisis strategi politik kuasa kolonial Inggeris, penyokong gerila Komunis ini hanya orang Cina.Maka pekan Cina dan Kampung Baru Cina wajib dikawal.Barang makanan dari Seremban hanya datang seminggu sekali ke Kuala Klawang.Bahan makanan datang dengan apa yang dipanggil konvoi.Lori konvoi membawa beras, gula, tepung, minyak dan bahan makanan datang pada hari Rabu ke Kuala Klawang.Ada lima enam buah lori membawa bahan makanan untuk kedai-kedai di daerah Jelebu. Lori konvoi bergerak sederet.Di hadapan dan di belakang lori ini ada kereta perisai. Ini untuk memastikan lori membawa bekalan makanan ini tidak diserang oleh gerila PKM ditengah jalan.Pernah diberitakan satu pasukan tentera Inggeris dan Gurkha diserang hendap di Bukit Tangga dalam perjalanan dari Seremban ke Kuala Klawang.Lapan tentera terkorban. Hingga hari ini selekoh itu masih diingati oleh anak watan Jelebu sebagai selekoh Mat Salleh mati ditembak Komunis.Abah aku pernah bercerita nama selekoh ini dipanggil “Selekoh Cik Minah”.Aku tidak pula tahu kenapa nama Cik Minah dan siapa dia Cik Minah ini. Selekoh ini juga ada berkaitan dengan mitos orang halus. Mungkin hantu tentera Inggeris.Kereta perisai ini biasanya dipandu oleh tentera Gurkha. Malah banyak lori dan jip askar semuanya dipandu oleh Gurkha.Kuala Klawang ini wilayah akhir terletak dalam gaung Banjaran Titiwangsa. Daerah Jelebu menjadi kawasan kering atau “rain shadow area” yang berlawanan dengan Taiping yang sentiasa basah.Jelebu ditakrif sebagai kawasan hitam. Kawasan hitam maknanya pengaruh PKM amat kuat.Wilayah Jelebu amat strategik. Terletak di sebelah Pahang, bersempadan dengan Karak dan Temerloh yang juga wilayah hitam.Manakala Temerloh adalah pusat besar Rejimen ke-10 Angkatan Tentera Rakyat PKM.Anggota Rejimen ke-10 PKM terdiri daripada orang-orang Melayu.Hutan dan bukit-bukau dari Jelebu merentas menuju ke daerah Ampang. Ampang ini juga ditakrif sebagai kawasan hitam.Bukit Ampang ini memandang ke Kuala Lumpur. Ini membolehkan gerila PKM dari Jelebu meresap turun ke Ampang untuk menyerang Kuala Lumpur.Justeru dari segi geo-strategik Kuala Klawang dijadikan pekan tentera atau “military town”.Bila keluarga aku berpindah dari Sekolah Tapak ke Sekolah Kuala Klawang, aku mula melihat dengan mata kepala aku sendiri sosok tentera Inggeris dan Gurkha.Sebelum aku sampai ke Jelebu aku hanya mendengar sebutan Mat Salleh dan Gurkha.Kem Gurkha di Kuala Klawang ini agak luas. Jumlah tentera mungkin lebih dari 500 orang atau satu batalion. Ekonomi Kuala Klawang disokong kuat oleh kehadiran tentera asing ini.Pekan kecil Kuala Klawang ini ada dua buah bar yang ada “Amoi” sebagai pelayan.Pintu masuk ke bar kedai minuman keras ini, sama seperti pintu bar yang kita lihat dalam filem koboi dari Holywood.Kuala Klawang ada dua buah hotel atau rumah tumpangan.Sebuah Kedai Mamak, kedai No 8. Tiga buah kedai kopi restoran Cina. Dua buah kedai dobi.Sebuah kedai buat roti. Sebuah panggung wayang, Ruby Theatre.Pegawai Inggeris yang datang melawat Jelebu jika bermalam di Kuala Klawang akan menginap di Rumah Rehat Kuala Klawang yang letaknya antara rumah pasung dan Kem Askar Gurkha, wilayah yang paling selamat dari serangan gerila PKM.Rumah Tuan DO di atas bukit yang kami panggil Bukit DO.Tuan OCPD tinggal atas bukit di belakang rumah pasung. Guru Besar tinggal di sebelah kem Gurkha. Pegawai Inggeris ini duduk dalam kawasan yang paling selamat dan mudah dikawal oleh tentera Gurkha.Pekan Kuala Klawang ini dilengkapi dengan sebuah kelab di mana Tuan OCPD, Tuan DO dengan para Mem boleh bercanda-canda main daun terup atau main catur.Kelab ini letaknya di belakang Pejabat Daerah.Di sebelah pejabat ini ada gelanggang tenis dan sebuah gelanggang badminton tertutup.Untuk orang ramai, rakyat biasa ada padang bola yang luas. Letaknya di hadapan rumah pasung di tepi pekan.Di waktu petang aku ada ternampak di padang pegawai Inggeris mengajar tentera Gurkha bermain satu permainan yang aku tidak pernah lihat.Aku tidak tahu hujung pangkal permainan ini.Bukan main bola, bukan main hoki tapi pukul bola kriket. Aku budak kampung dari Tengkek cuba memahami permainan yang aku angap pelik ini.Hakikatnya pegawai Inggeris di sini menjadikan Kuala Klawang sama seperti perkampungan mereka di England.Pernah satu petang ketika aku bermain di padang sekolah dengan abang aku, seorang Mem Orang Putih datang merapati kami di tepi padang.Dia memakai gaun cantik, baju kelabu dan memakai kasut getah seperti lelaki.Aku hanya mendengar perkataan “cat… cat”.Kemudian Mem ini mengiau-ngiau. Maka aku faham si Mem ini sedang mencari kucingnya yang hilang.Esoknya emak aku pulang dari sekolah membawa berita bahawa isteri OCPD kehilangan kucing.“Mana mak tau?” Aku bertanya.“Tadi Mem tu datang dekat padang sekolah… dia mencari kucingnya yang hilang.” Penerangan dari emak aku.Hairan juga aku kerana kami orang kampung tak pernah hilang kucing.Kalau kucing hilang dua tiga hari dia akan kembali.Aku terfikir apakah kucing ini kucing dari London yang sesat di Jelebu.Aku terus membesar sambil memerhati dan merakamkan dalam kepala aku apa yang aku lihat pelik dan ganjil.Aku anak yang penuh dengan soalan hingga Cikgu Zaleha naik bosan untuk menjawab.Jawapan akan disusul dengan persoalan.Darurat juga berterusan. Jelebu masih kawasan hitam. Salah satu tanda kawasan hitam ialah kerapnya kapal terbang menabur kertas selebaran.“Surat kapal terbang apa ni mak?” Aku bertanya ketika aku nampak kapal kerbang sedang menaburkan surat.Ketika itu kami sedang menziarah Pak Itam Hashim di Kampung Kampai.Pak Itam Hashim pemilik kedai runcit dan kedai kopi ini adalah adik kepada abah aku.Di belakang rumah Pak Itam aku ini adalah kawasan bukit-bukau dan hutan dara yang tebal.Pasti dari risikan Inggeris ada pasukan gerila Rakyat Malaya yang dipimpin oleh PKM beroperasi di wilayah ini.Kampung Chenor, Kampai, Peradong ke arah Pertang menghala ke Karak, Pahang adalah wilayah kuat PKM.Justeru surat selebaran yang ditabur dari kapal terbang berkipas dua ini ditujukan kepada mereka.“Surat apa ni?” Aku mendongak ke langit dan melihat kapal terbang ini terus menaburkan kertas selebaran.“Untuk Komunis… kejar ambik ….kalau dapat.” Emak aku memberi pandangan.Aku mendongak ke langit. Taburan selebaran ini mula berterbangan. Aku mengejar. Jauh juga aku berlari dan aku dapat tiga helai lalu aku bawa ke kedai Pak Itam.Aku amati selebaran ini dalam kertas A4 berwarna merah. Ada gambar lelaki Cina kurus kering macam kena penyakit batuk kering. Macam Cina sakit yang pernah aku ternampak di wad TB di Hospital Petaling.Aku hulur satu kepada emak dan satu pada Pak Itam.Pak Itam membelek selebaran dan berkata: “Komunis lapar tak makan dalam hutan lebih baik serenda.”“Komunis sapa?” Aku bertanya.“Ni yang kurus kering ini tak makan laaaa.” Pak Itam memberi penjelasan.Aku perhatikan gambar jantan Cina yang kurus kering ini.Ini mesti Cina bodoh kerana dalam hutan ada banyak makanan.Aku pikir macam ini kerana di Guntur kampung Orang Asli di Tengkek, mereka tak pernah putus makanan.Babi ada, napuh ada, cikah ada, beruk ada dan di tepi paya pasti ada katak.Kalau ada katak mesti ada ular. Semua ini makanan Orang Asli.“Ini propaganda Inggeris .. nak minta gerila Komunis serah diri… dan nak takutkan kita semua. Jangan masuk hutan nanti tak makan…kurus kering tak makan.” Cikgu Zaleha memberi penerangan.Aku mendongak nak melihat kapal terbang sekali lagi.Langit kosong yang tinggal hanya kelompok awan putih yang menjadikan petang yang cerah.


Serangan udara Israel ragut 20 nyawa warga Palestin

Israel sekali lagi melancarkan serangan udara terhadap beberapa kawasan dipercayai markaz Hamas di Semenanjung Gaza selepas beberapa roket dilancarkan dari kawasan itu ke arah Jerusalem.Sekurang-kurangnya 20 orang awam terbunuh termasuk sembilan kanak-kanak dan seorang komander kanan Hamas.65 yang lain turut dilaporkan cedera dalam serangan udara oleh Israel, semalam.Perdana Menteri Israel, Benjamin Netanyahu, berkata Hamas melampaui batas apabila mengarahkan peluru berpandu ke arah Bailtulmaqdis menyebabkan negara Yahudi itu bertindak balas dengan kekuatan.Netanyahu turut menambah pihaknya tidak akan bertolak ansur dengan serangan di wilayah, ibu kota, warganegara dan tentera Israel sambil menambah serangan yang diterima Israel akan dibayar dengan harga yang tinggi.Menurutnya persiapan untuk pelbagai senario sudah dilaksanakan termasuk serangan menyasarkan dua pelancar roket, dua pos tentera, sebuah terowong dan lapan operasi Hamas di Gaza.Sementara itu, Hamas yang menguasai Tebing Gaza mengingatkan Israel untuk menarik semua tenteranya dari pekarangan masjid dan daerah Sheikh Jarrah.Jurucakapnya berkata serangan roket itu adalah sebagai tindak balas terhadap tindakan Israel di Sheikh Jarrah dan di sekitar Masjid Al-Aqsa.“Ini adalah pesanan yang harus difahami musuh dengan baik, jika anda bertindak balas, kami akan bertindak balas dan jika anda tingkatkan serangan, kami juga akan tingkatkan serangan,” katanya.Keganasan meletus menjelang perarakan memperingati pengambilalihan Baitulmaqdis dalam Perang Enam Hari 1967, hari yang sama turut diingati warga Palestin sebagai Naksah 1967 menandakan bermulanya penjajahan Israel yang lebih meluas di negara itu.


12 pusat pengundian Parlimen Baram dibuka hari ini

Sejumlah 12 pusat mengundi bagi Parlimen Baram, Sarawak dibuka untuk proses pengundian Pilihan Raya Umum ke-15 (PRU15) hari ini, selepas ia ditangguhkan sebelum ini akibat faktor cuaca.
Setiausaha Suruhanjaya Pilihan Raya (SPR) Ikmalrudin Ishak dalam kenyataan hari ini berkata waktu mengundi bermula dari 7.30 pagi hingga 12.30 tengah hari atau 2 petang, bergantung kepada pusat mengundi masing-masing.
Pusat mengundi terlibat adalah Sekolah Kebangsaan (SK) Long Naah, SK Long Luteng, Rh TK Matthew Belulok Lalo, Kpg Lepo Gah, SK Long Sait, SK Long Tungan, SK Long Moh, SK Long Mekabar, SK Long Jekitan, SK Long Lamei, SK Lio Mato dan SK Long Banga.
Rh TK John Jau Wan di Long Semiang turut dibuka sebagai pusat mengundi tambahan.
Pada hari pengundian Sabtu lepas, SPR mengumumkan proses pengundian di 11 daripada 194 pusat mengundi untuk kawasan Parlimen itu digantung ekoran keadaan cuaca yang tidak baik.


Malaysia gesa keterbukaan perdagangan, sekatan semasa krisis makanan bersifat sementara

Malaysia menggesa supaya keterbukaan dalam perdagangan diperluaskan, mengatakan sebarang sekatan perdagangan dalam menangani kebimbangan keselamatan makanan dalam negara harus bersifat sementara dan berkadar.Bercakap pada persidangan menteri ke-12 Pertubuhan Perdagangan Dunia (WTO) di Geneva, Switzerland semalam, Menteri Perdagangan Antarabangsa dan Industri Mohamed Azmin Ali berkata negara anggota badan itu harus menunjukkan “perkembangan kukuh” ke arah sistem perdagangan pertanian yang adil dan berorientasikan pasaran.Beliau menambah sebarang langkah kecemasan dalam usaha menangani kebimbangan keselamatan makanan di setiap negara harus bersifat “sementara, bersasar, berkadar dan bukan dengan mengubah bentuk perdagangan”.“Menggunakan dasar perlindungan ketika kebimbangan keselamatan makanan dalam negara sebagai samaran mesti dielakkan dalam apa juga bentuk,” katanya.Beliau turut menegaskan Malaysia akan terus menyokong sistem perdagangan pelbagai hala berdasarkan peraturan, mengatakan kerjasama sedemikian adalah kunci dalam mengatasi cabaran global dan peningkatan dalam melaksanakan dasar perlindungan di sesebuah negara.“Dengan wabak Covid-19 yang masih menular di seluruh dunia, persekitaran perdagangan global yang bersifat melindungi (bekalan dalam negara) boleh memudaratkan kemakmuran ekonomi dunia, terutama negara membangun, lebih-lebih lagi negara yang kurang maju,” katanya.Azmin turut menyuarakan sokongan terhadap deklarasi menteri mengenai tindak balas WTO terhadap pandemik Covid-19 dan kesiapsiagaan menghadapi pandemik pada masa depan, mengatakan negara anggota harus bemuafakat dalam memansuhkan sekatan dan had dalam pelaksanaan Perjanjian Perdagangan Hak Harta Intelek Berkaitan Perdagangan (TRIPs).Beliau berkata langkah dalam memudahkan perdagangan turut diperlukan bagi memastikan pengagihan vaksin dan terapeutik yang lebih saksama dan pantas.


Saksi tak pasti surat sokongan pinjaman RM1 bilion oleh 1MDB dibentang di Parlimen

Seorang saksi memberitahu Mahkamah Tinggi Kuala Lumpur hari ini beliau tidak pasti sama ada proses pengeluaran surat sokongan bagi membuat pinjaman RM1 bilion yang dikemukakan oleh syarikat 1Malaysia Development Berhad (1MDB) kepada Kementerian Kewangan dibentangkan di Parlimen atau tidak.
Bekas timbalan ketua setiausaha Kementerian Kewangan, Siti Zauyah Mohd Desa, 63, berkata kebiasaannya, pihak kementerian akan membuat usaha wajar dan melalui proses yang sepatutnya iaitu pembentangan mengenai pinjaman di Kabinet dan seterusnya di Parlimen bagi mendapat kelulusan jemaah menteri.
Bagaimanapun, Siti Zauyah berkata bagi 1MDB yang merupakan syarikat milik penuh Menteri Kewangan Diperbadankan (MKD), beliau tidak pasti sama ada proses pembentangan di Parlimen mengenai pinjaman berkenaan dilakukan atau tidak.
Beliau berkata demikian ketika pemeriksaan balas oleh peguam Wan Aizuddin Wan Mohammed yang mewakili Najib Razak pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.
Wan Aizuddin kemudian merujuk saksi pendakwaan ke-26 itu kepada pernyataan saksinya yang menyatakan bahawa Kementerian Kewangan tidak mempunyai sebarang maklumat mengenai 1MDB untuk melakukan usaha wajar, tetapi surat sokongan itu tetap diproses berdasarkan arahan Najib, yang juga menteri kewangan ketika itu.
Wan Aizuddin: Boleh Datuk terangkan bagaimana arahan oleh Datuk Seri Najib ini diberikan? Adakah ia secara formal atau tidak formal?
Siti Zauyah: Saya tidak ingat.
Wan Aizuddin: Jadi apa asas kenyataan Datuk? Mesti ada peristiwa atau dokumen tertentu yang membuat Datuk membuat kenyataan ini.
Saksi tidak menjawab soalan itu.
Wan Aizuddin seterusnya merujuk kepada penambahan yang dibuat oleh Siti Zauyah dalam pernyataan saksinya, iaitu beliau menyatakan telah memohon untuk mendapatkan dokumen berkaitan 1MDB dari Pejabat Perdana Menteri, tetapi tidak mendapat sebarang jawapan.
Saksi bagaimanapun menafikan membuat kenyataan itu dan berkata beliau hanya memohon dokumen daripada 1MDB dan bukan daripada Pejabat Perdana Menteri.
“Saya memang ada berurusan dengan Pejabat Perdana Menteri tetapi bukan secara langsung. Saya hanya berhubung dengan Azlin Alias (bekas setiausaha sulit khas Najib),” katanya.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung.


Pendedahan: Perbualan telefon Anwar dan Zahid

Sebuah rakaman audio perbualan telefon di antara presiden Umno dan PKR menunjukkan bukti paling jelas bahawa wujud perancangan bersama dua pemimpin itu bagi mencorakkan nada kecenderungan perwakilan dalam Perhimpunan Agung Umno (PAU) baru-baru ini.Beberapa fail rakaman audio perbualan telefon yang tular di media sosial dan aplikasi perbualan dalam talian menunjukkan dua pemimpin itu saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN)“Saya, dah 22 tahun, baru saya follow Perhimpunan Agung Umno,” kata Anwar sambil ketawa selepas memberi salam kepada Zahid dalam rakaman perbualan tersebut.“Don’t worry, that is only tactical, OK,” jawab Zahid.“No, no, okey, okey, I tengok ucapan you bagus, and then you did mention about majlis tertinggi, and of course kita nak finish the game, tapi kalau you dah fikir mandat tu, okeylah, cuma ada kerja sikitlah dengan MT,” kata Anwar.Mereka berdua dipercayai merujuk ucapan Zahid dalam PAU yang tegas mengatakan beliau komited dengan keputusan Majlis Tertinggi Umno iaitu “No DAP, No Anwar” dalam usaha membina kerjasama politik pada masa akan datang.MalaysiaNow yang menerima rakaman audio berkualiti tinggi melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti itu.Rakaman telefon itu dipercayai berlaku beberapa jam selepas ucapan penggulungan Zahid ketika PAU mengumumkan mandat yang diperolehinya.Dalam perbualan itu, Anwar turut mengucapkan tahniah di atas ucapan beliau di PAU, dan Zahid pula turut membalas pujian Anwar itu.Zahid: You tahu siapa cikgu saya kan?Anwar: Good lah, good. I’m very proud of you.Zahid: Thank you, thank you. Cikgu saya yang ajar saya ucapan ini adalah orang yang saya tengah bercakap inilah.Dalam ucapan penggulungannya ketika PAU baru-baru ini, Zahid turut memohon perwakilan untuk berdiri bagi menyatakan sokongan terhadap usul putus hubungan dengan PN.Beliau kemudian mengisytiharkan usul tersebut diluluskan secara sebulat suara oleh perwakilan.Pada satu bahagian perbualannya dengan Anwar, Zahid turut menyentuh perkara berkenaan ucapan perwakilan Umno Perlis, Shahidan Kassim yang menolak cadangan dari presiden Umno itu .MalaysiaNow difahamkan ucapan tersebut tidak disiarkan secara langsung seperti ucapan-ucapan lain yang dilihat menyokong Zahid.Zahid: Shahidan je yang against the motion, kena boo lima, enam kali.Anwar: Betul, betul. Only if we could get one minister to resign… tapi tak ada seorang pun yang berani.Zahid: Penakut.Anwar: Hanya yang Perak tu, apa namanya, Shamsul, yang kata dia akan resign…Zahid: Ya, betul.Anwar: Kalau dia boleh, one or two days, dia kata, ‘Saya respect mood perhimpunan, saya orang Umno, saya patuh’, jadi begitulah. Tak apalah, kita tengoklah. Tapi good lah, terima kasih, congratulations.Zahid: Thank you for your concern, thank you for your moral support.Shamsul dalam perbualan tersebut merujuk Menteri Tenaga dan Sumber Asli Shamsul Anuar Nasarah, yang sebelum ini berkata beliau akan meletak jawatan dari Kabinet jika diarahkan Umno.Dalam perbualan mereka, Anwar mengingatkan Zahid mereka akan bertemu pada malam Selasa, sebelum berkata masih ada perkara yang perlu dilaksanakanAnwar: Tapi itu tak habis lagi. Ada sikit lagi. Sebab, kalau katalah you [senyap], maka you kena call for an emergency meeting MT tau.Zahid: Tak apa, tak apa, I can do it, I can do it.Anwar: Because kalau you kena mengadap, macam sekarang [senyap]Anwar kemudian mengucapkan terima kasih sekali lagi kepada Zahid dan berseloroh supaya ahli Parlimen Bagan Datuk itu memberitahu isterinya, Hamidah Khamis, bahawa Anwar berbangga dengan suaminya.“Alhamdulillah, tell Midah, ini first time Anwar bangga,” kata Anwar sebelum menamatkan panggilan.Zahid merupakan sekutu utama Anwar ketika mereka bersama-sama berjuang dalam Umno ketika ia dipimpin Dr Mahathir Mohamad pada tahun 90-an.Anwar ketika itu dilihat sebagai bakal pengganti Mahathir sebelum perdana menteri itu memecat beliau daripada parti dan kerajaan pada 1998.Zahid juga adalah antara teman rapat Anwar yang turut ditahan di bawah Akta Keselamatan Dalam Negeri (ISA) selepas Anwar dipecat.Beliau kemudian mengalihkan sokongan dan berikrar untuk setia kepada Mahathir dan kemudian mendaki karier politiknya ketika Anwar meringkuk dalam penjara.


Sorry.


Perbahasan Belanjawan 2021 jadi tumpuan Dewan Rakyat hari ini

Sidang Dewan Rakyat hari ini bakal tertumpu kepada sesi perbahasan Rang Undang-undang Perbekalan 2021 selepas dibentangkan Jumaat lepas.Berdasarkan Aturan Urusan Mesyuarat Dewan Rakyat, perbahasan akan bermula sebaik selesai sesi soal jawab lisan yang akan membuka tirai hari keenam persidangan itu, yang mengehadkan hanya 80 Ahli Parlimen – 41 pihak kerajaan, 39 pembangkang dan Bebas – dibenar berada dalam dewan pada satu-satu masa.Tumpuan pada persidangan yang akan berlangsung dari pukul 10 pagi hingga 2 petang itu turut terarah kepada isu kekurangan peluang pekerjaan bagi siswazah dan penjajahan Palestin yang merupakan antara pertanyaan pada sesi soal jawab lisan.Dr Wan Azizah Wan Ismail (PH-Pandan) akan mengajukan soalan kepada menteri sumber manusia mengenai langkah dan tindakan kerajaan dalam menangani masalah kekurangan peluang pekerjaan untuk siswazah baru serta pekerja yang diberhentikan akibat kemelesatan ekonomi tahun ini.Selain itu, Ahmad Tarmizi Sulaiman (PAS-Sik) akan meminta menteri luar menyatakan langkah-langkah proaktif bersama badan antarabangsa seperti Pertubuhan Kerjasama Islam (OIC) bagi menyuarakan bantahan berkaitan rancangan ketidakadilan normalisasi Israel untuk mengiktiraf penjajahan ke atas Palestin.Johari Abdul (PH-Sungai Petani) pula akan mengemukakan soalan kepada menteri pertanian dan industri makanan mengenai jumlah benih padi baru yang dihasilkan pusat penyelidikan sejak 2008 hingga kini.Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember.


Sajat mengaku tidak bersalah berpakaian wanita

Usahawan kosmetik Muhammad Sajjad Kamaruz Zaman atau lebih dikenali sebagai Nur Sajat didakwa di Mahkamah Tinggi Syariah Shah Alam atas pertuduhan berpakaian seperti wanita dalam satu majlis bacaan Yasin dan solat hajat, tiga tahun lepas, sehingga menyebabkan agama Islam dipandang hina.Dalam prosiding pada 6 Januari lalu, Muhammad Sajjad, 35, bagaimanapun, mengaku tidak bersalah selepas pertuduhan ke atasnya dibacakan di hadapan Hakim Syarie Mohammad Khalid Shaee @ Shaii.Mengikut pertuduhan, Muhammad Sajjad didakwa melakukan kesalahan itu di pusat kecantikan miliknya di Seksyen 16, Shah Alam, pada jam 7.30 malam, 23 Februari 2018.Dia didakwa mengikut Seksyen 10(a) Enakmen Jenayah Syariah (Negeri Selangor) 1995 yang memperuntukkan hukuman denda maksimum RM5,000 atau penjara tidak melebihi tiga tahun atau kedua-duanya sekali, jika sabit kesalahan.Mahkamah membenarkan Muhammad Sajjad dibebaskan dengan jaminan RM3,000 dan menetapkan 23 Februari depan untuk sebutan semula kes.Pada prosiding itu, pendakwaan dikendalikan oleh Timbalan Pendakwa Syarie Selangor Atras Mohd Zain.Pada 6 Januari lalu, tular sebuah video dalam laman sosial yang dirakamkan secara langsung menunjukkan usahawan kosmetik itu sedang menangis dalam keadaan tangannya bergari.Beberapa hari kemudian, Muhammad Sajjad tampil di laman Instagram miliknya dan menjelaskan dirinya telah ditahan pihak Jabatan Agama Islam Selangor (Jais) bersabit dengan laporan yang dibuat pada 2018.


Terlalu awal tamatkan SOP bagi penerima vaksin penuh, kata pakar

Pakar kesihatan berkata mereka yang menerima vaksin Covid-19 masih perlu mengikuti prosedur operasi standard (SOP) seperti memakai pelitup muka dan mengamalkan penjarakan fizikal walaupun agensi kesihatan Amerika Syarikat (AS) mencadangkan kelonggaran diberikan bagi mereka yang selesai menerima dos vaksinasi.Bercakap kepada MalaysiaNow, pakar berkata SOP kesihatan harus terus dilaksanakan sekurang-kurangnya sehingga negara mencapai tahap imuniti kelompok – satu sasaran yang dijangka dapat dicapai selepas program inokulasi 80% penduduk Malaysia pada Februari 2022.Presiden Persatuan Hospital Swasta Malaysia (APHM) Dr Kuljit Singh berkata masih terlalu awal untuk mempertimbangkan kelonggaran SOP hanya dengan alasan barisan hadapan sudah diberi vaksin di bawah Program Imunisasi Covid-19 Kebangsaan (PICK).Beliau menambah sebarang cadangan untuk melonggarkan SOP kesihatan harus dibincangkan selepas peratusan penduduk yang divaksin mencapai angka lebih besar.Pada Isnin Khairy Jamaluddin yang juga menteri penyelaras PICK berkata kira-kira 90% daripada 500,000 anggota barisan hadapan dalam senarai Fasa 1 PICK menerima suntikan dos pertama mereka.Beliau turut menambah barisan hadapan dalam senarai sasaran Pasukan Petugas Imunisasi Covid-19 (CITF) akan selesai menerima dos pertama vaksin pada pertengahan April, dan Fasa 2 PICK yang menyasarkan warga emas dan yang memiliki risiko tinggi akan mula dilaksanakan pada 19 April.Kerajaan turut menyasarkan sembilan juta penerima pada fasa kedua. Setakat Ahad lalu, sekitar dua juta daripada kumpulan sasaran mendaftar untuk divaksinasi melalui aplikasi MySejahtera.Awal bulan ini, Pusat Kawalan dan Pencegahan Penyakit AS (CDC) berkata mereka yang menerima vaksin penuh Covid-19 akan dibenarkan berkumpul di dalam bangunan tanpa perlu memakai pelitup muka.Badan itu juga berkata mereka yang divaksin penuh boleh mengunjungi orang yang belum mendapat vaksin tanpa perlu memakai pelitup muka atau menjaga jarak fizikal selagi mereka yang belum divaksin tidak berisiko tinggi dijangkiti Covid-19.CDC turut menambah orang yang diberi vaksin penuh dan kemudian menemui kontak rapat atau penghidap Covid-19 tidak perlu menjalani ujian swab atau kuarantin kecuali jika mereka menunjukkan gejala virus.Bagaimanapun, Kuljit memberitahu MalaysiaNow bahawa peraturan tersebut berbeza di setiap negara.“Dinamik bagi setiap penduduk dan setiap negara mungkin berbeza.“Itu bergantung pada negara dan jumlah orang yang divaksin di negara tersebut.“Namun di Malaysia, kita masih jauh dari tahap itu,” kata Kuljit.Setakat 28 Mac, seramai 129,110 orang menerima kedua-dua dos vaksin Covid-19 sementara 451,655 lagi menerima dos pertama.Kuljit turut menambah, jenis vaksin diberikan juga harus dipertimbangkan kerana ada vaksin yang mempunyai kadar keberkesanan lebih tinggi daripada vaksin lain.“Kita belum pasti sejauh mana keberkesanan vaksin dalam populasi. Kelonggaran SOP adalah satu hal yang hanya boleh dipertimbangkan setelah Malaysia mencapai tahap imuniti kelompok,” katanya dan menambah hal ini mungkin bergantung kepada bagaimana virus bertindak balas terhadap vaksin yang diterima setakat ini.Presiden Persatuan Perubatan Malaysia (MMA) Dr Subramaniam Muniandy berkata data antarabangsa jelas menunjukkan risiko dijangkiti dan penularan penyakit sudah kurang selepas seseorang menerima vaksin.Beliau secara umumnya bersetuju dengan saranan CDC supaya mereka yang menerima vaksin penuh boleh dilonggarkan untuk tidak memakai pelitup muka.Namun beliau berkata masalah yang dihadapi Malaysia terletak pada keadaan setempat.“Setakat ini, masih terlalu sedikit orang yang menerima vaksin,” katanya.Justeru, katanya, demi tidak menimbulkan kegelisahan atau kebimbangan, mereka yang menerima vaksin perlu terus mengamalkan SOP sekurang-kurangnya hingga akhir tahun ini.Beliau turut menyarankan agar kerajaan mula melonggarkan sekatan perjalanan dan syarat kuarantin bagi mereka yang menerima vaksin penuh.Ia bertujuan mendorong orang lain tampil menerima suntikan vaksin dalam program imunisasi kebangsaan yang dijalankan kerajaan.


Tumpuan dihalakan kepada siapa menteri kewangan dan peranan ‘sensitif’ berhubung 1MDB menjelang pengumuman Kabinet hari ini

Tumpuan kini dihalakan kepada siapakah yang bakal memegang jawatan menteri kewangan dalam pentadbiran Ismail Sabri Yaakob, menjelang pengumuman barisan Kabinet yang dipilih beliau hari ini selepas beberapa siri perbincangan peribadi bersama sekutu rapat termasuk Muhyiddin Yassin, MalaysiaNow difahamkan.Satu sumber dekat dengan beberapa perbincangan tersebut berkata “perkara paling memeningkan” Ismail ialah jawatan yang besar menteri kewangan, mengatakan wujud tekanan dari Umno untuk portfolio tersebut yang menjadi punca utama kejatuhan parti itu pada 2018.“Ia adalah jawatan sama yang menyebabkan menteri kewangan terakhir dari Umno dapat masalah,” kata sumber tersebut yang rapat dengan pemimpin kanan dalam Umno dan Bersatu, merujuk bekas perdana menteri Najib Razak.Najib, sebelum ini memegang jawatan menteri kewangan sekali gus bertanggungjawab terhadap 1MDB, ketika ini berdepan pelbagai pertuduhan di mahkamah melibatkan bilion ringgit dana yang dicuri dari syarikat kelolaan negara itu.Di bawah pentadbiran Muhyiddin, jawatan menteri kewangan dipegang Tengku Zafrul Aziz.Beliau dikenali sebagai individu bukan ahli politik dan sebelumnya menjawat pelbagai jawatan perbankan, dikatakan akan menjadi kompromi dalam menyeimbangkan kebimbangan dalam kalangan pemimpin Umno yang rapat dengan Najib ketika beliau masih dilihat menyokong kerajaan Perikatan Nasional (PN).“Namun sebagai menteri kewangan yang bertanggungjawab dalam usaha mendapatkan semula ratusan juta dana yang dicuri dari 1MDB, tidak dapat dielak, Zafrul jadi sasaran sekutu-sekutu Najib dalam Umno,” kata sumber tersebut.Zafrul juga bertanggungjawab dalam usaha membayar semula hutang 1MDB dan Akaun Amanah Mendapatkan Kembali Aset, yang dibentuk kerajaan Pakatan Harapan sebelum ini bagi menyalurkan dana dari 1MDB yang diperolehi semula untuk dikembalikan kepada kerajaan.Dengan kembalinya bahagian pertama AS$57.04 juta dana oleh Amerika Syarikat, dana yang berjaya didapatkan semula meningkat kepada lebih RM18 bilion, pembayaran terakhir sebanyak RM1.8 bilion dari Ambank, yang merupakan sebahagian persetujuan bank itu dalam penyelesaian berkait dana 1MDB.Bertanggungjawab terhadap dana tersebut, Zafrul tidak dapat mengelak dari serangan Najib, yang sejak beberapa bulan mempertikaikan pegawai kanan perbankan tersebut mengenai usaha-usaha dalam mengurangkan impak krisis Covid-19 dalam negara.Pada Mei lalu, Zafrul yang mengelak untuk terlibat dalam pergelutan antara ahli politik, membidas beberapa dakwaan Najib mengenai situasi hutang kerajaan selain turut mengingatkan bekas perdana menteri itu mengenai kerugian yang dihadapi negara, mengatakan negara masih menanggung beban akibat skandal 1MDB tersebut.“Bayangkan, jika jumlah hampir RM58 billion ini dapat digunakan, berapa ramai rakyat yang kita dapat dibantu semasa pandemik ini?“Bukan nak mengungkit, tetapi isu ini amat relevan dengan isu hutang negara dan kemampuan fiskal kerajaan untuk membantu rakyat,” katanya.Jawatan sensitifPeranan baru di bahu menteri kewangan dalam urusan melibatkan skandal 1MDB menjadikan portfolio tersebut sensitif kepada Umno.Contohnya, beberapa kebimbangan ditimbulkan apabila Asyraf Wajdi Dusuki yang merupakan ketua Pemuda Umno dan sekutu kuat Najib, mencadangkan timbalan presiden partinya Mohamad Hasan memegang jawatan menteri kewangan.Dalam kenyataan sebelum ini, Mohamad yang merupakan bekas menteri besar Negeri Sembilan atau dikenali sebagai Tok Mat, setakat ini menolak untuk memegang sebarang jawatan di peringkat persekutuan sejak Umno tumbang dalam pilihan raya umum yang lalu.Tok Mat dilihat antara pemimpin Umno yang sebelum ini tidak begitu berminat parti itu kembali menguasai tampuk pentadbiran pada 2020.Sebelum ini, beliau berkata memilih untuk bekerja bagi memperkukuhkan parti bagi memenangi pilihan raya akan datang selain turut mendakwa menolak jawatan-jawatan dalam syarikat berkaitan kerajaan yang ditawarkan kepadanya.Setakat ini, Tok Mat menolak untuk memberikan ulasan namanya disebut bakal menduduki jawatan menteri kewangan seterusnya.“Terpulanglah kepada kebijaksanaan PM untuk menyusun barisan Kabinet beliau,” katanya kepada MalaysiaNow.Ketika ditanya sama ada peranan tersebut akan mencetuskan konflik kepentingan terhadapnya sebagai pemimpin Umno, ketika menteri kewangan selepas skandal 1MDB tidak dapat mengelak daripada turut menguruskan dana-dana berkaitan syarikat yang melibatkan Najib, Tok Mat menjawab: “Kes 1MDB di mahkamah sekarang. Jadi, persoalan konflik kepentingan tidak timbul.”


Jeneral bersara Nato angkat sumpah presiden Czech

Jeneral bersara Pertubuhan Perjanjian Atlantik Utara (Nato) Petr Pavel mengangkat sumpah sebagai presiden keempat Republik Czech di Istana Prague pada Khamis.
Dalam ucapan perasmiannya, Pavel berikrar untuk menyatukan negara, lapor Xinhua.
“Bersama-sama kita menempuh cabaran, dan hanya dengan bersatu kita mampu menanganinya,” katanya.
Pavel sebelum ini berkhidmat sebagai ketua jawatankuasa tentera Pertubuhan Perjanjian Atlantik Utara (Nato).
Beliau memenangi pusingan kedua pilihan raya presiden Czech pada Januari tahun ini dengan memperoleh 58.32% undian, menewaskan bekas perdana menteri Andrej Babis 41.67%.


Google sahut cabaran ChatGPT dengan perkenal Bard

Google semalam mengumumkan akan memperkenalkan Bard, pesaing kepada ChatGPT yang disokong Microsoft, kepada 180 negara kerana ia meluaskan penggunaan kecerdasan buatan merentasi platformnya.
Eksekutif pada persidangan tahunan pembangun Google di Silicon Valley berkata bahawa AI generatif juga akan digunakan untuk memperkasakan enjin carian terkemuka gergasi teknologi itu.
"Kami telah menggunakan AI untuk seketika, dengan AI generatif kami mengambil langkah seterusnya," kata Ketua Eksekutif Google Sundar Pichai kepada ribuan pembangun yang berkumpul pada acara itu.
"Kami sedang membayangkan semula semua produk teras kami, termasuk carian," katanya.
Google berlumba-lumba untuk mengejar pesaing Microsoft, yang lebih awal menyepadukan kuasa seperti ChatGPT dalam pelbagai jenis produknya, termasuk enjin carian Bing.
Penyertaan Microsoft ke dalam AI hadir meskipun terdapat kebimbangan tentang potensi ancaman teknologi kepada masyarakat, termasuk kesannya terhadap penyebaran maklumat palsu dan sama ada ia boleh menjadikan keseluruhan kategori pekerjaan lapuk.
Cathy Edwards dari Google Search berkata pengalaman baharu itu akan mirip dengan carian yang "diperkasakan semula" oleh robot perbualan.
Eksekutif Google yang lain membentangkan cara AI generatif dijalin ke dalam Gmail, penyuntingan foto, alatan kerja dalam talian dan banyak lagi.
Usaha AI syarikat akan dijalankan dengan cara yang "berani dan bertanggungjawab", kata pengarah produk kanan Jack Krawczyk sewaktu taklimat.
Pengembangan terbaru Google ini bermakna syarikat teknologi itu mengalih keluar senarai menunggu untuk Bard, membenarkan pengguna di seluruh dunia terlibat dengannya dalam bahasa Inggeris selepas berbulan-bulan mengujinya di Amerika Syarikat (AS) dan Britain.
Bard akan diubah suai untuk menyokong 40 bahasa dalam beberapa bulan akan datang, menurut Krawczyk.
"Kami teruja untuk membawa Bard ke lebih ramai pengguna," kata Krawczyk.
"Kami agak bersemangat tentang ke mana hala tuju Bard."
Google juga mengumumkan "sambungan" pada enjin carian yang akan memperkukuhkan aplikasi dan perkhidmatan seperti Gmail dan Google Maps dengan ciri AI.
Teknologi Bard akan membolehkan ciri seperti mengisi teks untuk membantu draf e-mel dan mencadangkan idea untuk karya seni dengan meneliti gambar yang tersedia dalam simpanan.
Google juga membenarkan rakan kongsi membina sambungan sedemikian, termasuk satu daripada Adobe yang akan membolehkan pengguna menjana imej, kata Krawczyk.
Dalam pada itu, gergasi teknologi itu turut memperkenalkan peranti Pixel baharu termasuk telefon pintar boleh lipat dengan skrin boleh dibengkokkan sebesar komputer tablet berharga AS$1,799 (RM8,005).
"Anda mendapat yang terbaik daripada kedua-dua dunia," kata naib presiden kanan peranti Google Rick Osterloh mengenai Fold.
"Ia adalah telefon pintar berkuasa apabila ia menjadi sebuah tablet yang memudahkan dan menarik."
Google turut menambah tablet baharu dan versi harga lebih rendah bagi telefon pintar utamanya, Pixel.


Penganalisis cadang serangan ‘tiga dalam satu’ untuk kalahkan Umno-BN

Seorang penganalisis mencadangkan PAS, Bersatu dan Pejuang menggabungkan kekuatan untuk menghadapi Barisan Nasional (BN) dan Umno pada Pilihan Raya Umum ke-15 (PRU15), sekali gus memberi laluan satu lawan satu dalam kalangan parti-parti Melayu terbesar dalam negara.
Seorang pemerhati veteran politik Melayu Ahmad Atory Hussain berkata adalah mustahil untuk mengalahkan BN jika PAS dan Bersatu dalam Perikatan Nasional (PN), tidak bekerjasama dengan Gerakan Tanah Air diketuai Pengerusi Pejuang Dr Mahathir Mohamad.
“Ketiga-tiga parti ini bersama Pakatan Harapan (PH) melihat BN sebagai ancaman dan musuh bersama,” katanya.
"Jadi, buat masa ini, mereka juga boleh mengenepikan perbezaan politik demi kepentingan negara."
Sebelum ini, Presiden Bersatu Muhyiddin Yassin sebelum ini berkata pihaknya bersedia mempertimbangkan untuk bekerjasama dengan Pejuang pada PRU15 jika Mahathir serius mengenainya.
Bagaimanapun, beliau berkata bahawa Pejuang masih belum menghubunginya untuk membincangkan perkara tersebut.
Muhyiddin dan Mahathir yang merupakan bekas pimpinan tertinggi Umno, pernah berganding bahu membentuk Bersatu ketika kemuncak skandal 1MDB pada 2016.
Ketika Mahathir menjadi perdana menteri buat kali kedua berikutan kemenangan bersejarah PH pada pilihan raya, beliau meletak jawatan pada Februari 2020, mencetuskan kejatuhan kerajaan PH.
Bagaimanapun, parti itu kemudiannya keluar PH, di mana Mahathir akhirnya dipecat dari Bersatu.
Mahathir yang disingkirkan sebagai pengerusi Bersatu mengambil langkah membentuk Pejuang sementara Muhyiddin dilantik sebagai perdana menteri.
Beliau menyandang jawatan itu sehingga terpaksa meletakkan jawatan pada 2021 berikutan penarikan sokongan sekumpulan pemimpin Umno yang bersekutu dengan bekas perdana menteri Najib Razak dan Presiden Umno Ahmad Zahid Hamidi.
Oh Ei Sun, seorang felo kanan di Institut Hal Ehwal Antarabangsa Singapura, berkata Mahathir tidak mungkin akan bekerjasama dengan Muhyiddin lagi.
Katanya, Umno dijangka merebut bahagian terbesar undi Melayu.
Bercakap kepada MalaysiaNow, beliau berkata kebanyakan pengundi Melayu konservatif akan kembali memangkah Umno jika mereka merasakan kedudukan istimewa atau hak mereka terancam.
“Kita lihat di Johor dan Melaka kebanyakan undi Melayu pergi kepada Umno,” katanya.
Pada Pilihan Raya Negeri Johor yang diadakan pada Mac tahun ini, BN memenangi 40 daripada keseluruhan 56 kerusi  Dewan Undangan Negeri (DUN).
Sebaliknya, PN memenangi tiga kerusi sementara  Pejuang yang bertanding  di 42 kerusi DUN tidak memenangi sebarang kerusi.
Ketika Pilihan Raya Negeri Melaka November tahun lalu, BN memenangi 21 daripada 28 kerusi DUN manakala PH hanya memenangi lima kerusi sementara PN hanya memenangi dua kerusi.
Oh mengakui sokongan terhadap imej Muhyiddin yang dilihat sebagai seorang bapa menyebabkan beliau mendapat jolokan "abah", namun imej tersebut hanya memainkan peranan kecil di Melaka dan Johor.
Dalam pada itu, Atory berkata Muhyiddin mencipta rekod prestasi tersendiri ketika menerajui pentadbiran yang berdepan cabaran pandemik Covid-19.
“Beliau digulingkan bukan kerana kegagalan atau ketidakcekapannya, tetapi kerana konspirasi politik,” katanya merujuk langkah sekumpulan ahli politik Umno yang bersekutu dengan Zahid untuk menarik balik sokongan mereka terhadap Muhyiddin, menyebabkan beliau kehilangan majoriti.
Muhyiddin kemudiannya diganti oleh Ismail Sabri Yaakob, yang menerajui negara lebih setahun sebelum mengumumkan pembubaran Parlimen pada 10 Oktober lalu, berikutan tekanan hebat daripada Umno.


Eksport Turkiye, Malaysia nikmati layanan bebas cukai mulai 2023

Kira-kira 99% eksport Turkiye ke Malaysia akan menikmati layanan bebas cukai, manakala hampir 86% eksport Malaysia ke negara itu turut menerima kelebihan yang sama di bawah Perjanjian Perdagangan Bebas Malaysia-Turkiye (MTFTA), berkuat kuasa 1 Januari 2023.
Keputusan itu dibuat pada mesyuarat Majlis Ekonomi dan Perdagangan Bersama (JETC)  yang diadakan di Ankara pada Khamis, dipengerusikan bersama oleh Menteri Kanan Perdagangan Antarabangsa dan Industri Mohamed Azmin Ali dan rakan sejawatan Menteri Perdagangan Türkiye Mehmet Mus.
JETC itu diadakan bersempena dengan pemeteraian protokol untuk Meminda Perjanjian Perdagangan Bebas (FTA) antara kerajaan Malaysia dan kerajaan Türkiye untuk meluaskan MTFTA sedia ada yang berkuat kuasa pada 1 Ogos 2015.
Protokol itu yang berjaya disiapkan dalam tempoh 15 bulan, kini telah diperluaskan skopnya untuk merangkumi perdagangan dalam perkhidmatan, pelaburan dan e-dagang.
Dalam satu kenyataan yang dikeluarkan oleh Kementerian Perdagangan Antarabangsa dan Industri (Miti) berkenaan mesyuarat JETC itu, Azmin berkata pengembangan skop MTFTA akan meningkatkan antara lain aliran silang pelaburan serta meningkatkan mobiliti profesional antara Malaysia dan Türkiye.
Langkah itu juga akan melonjakkan lagi keyakinan pengguna dalam urus niaga dalam talian melalui penyelarasan peraturan dan penggunaan mekanisme pemudahcara manakala perusahaan mikro, kecil dan sederhana turut  mendapat manfaat daripadanya kerana ia akan meningkatkan penyertaan mereka dalam perdagangan antarabangsa.
Pada mesyuarat itu, kedua-dua negara turut membincangkan pelbagai isu berkaitan perdagangan dua hala dan kerjasama ekonomi, termasuk kemungkinan memperkukuh lagi kerjasama dalam sektor perindustrian seperti industri halal serta langkah anti-lambakan untuk mencegah persaingan tidak adil.
Mohamed Azmin turut mencadangkan penubuhan secara rasmi Pasukan Petugas bagi Ketahanan Rantaian Bekalan Semikonduktor dua hala yang telah diterima baik oleh Turkiye.
Pasukan petugas ini akan memformalkan rangka kerja kerjasama ke arah memastikan daya tahan rantaian bekalan semikonduktor melalui penyelidikan dan pembangunan, keupayaan reka bentuk, kapasiti perkongsian pengeluaran, pembangunan bakat dan akses pasaran.
Menteri Miti dan rakan sejawatannya dari Turkiye juga menyatakan Malaysia dan Türkiye masing-masing berada di kedudukan strategik untuk menjadi hab pembuatan pilihan untuk Asean dan Kesatuan Eropah.
Sementara itu, Malaysia akan menjadi tuan rumah mesyuarat jawatankuasa bersama peringkat pegawai kanan seterusnya pada tahun hadapan.


Kes harian lepasi 6,300 jangkitan, 12 lagi terkorban

6,342 kes baru Covid-19 direkodkan hari ini menjadikan jumlah keseluruhan sebanyak 4,421,443 kes.Sebanyak 9,111 pesakit turut dilaporkan sembuh, menjadikan jumlah keseluruhan kes sembuh sebanyak 4,300,558.Ketika ini 85,403 kes aktif direkodkan, dengan 83,528 atau 97.8% daripadanya sedang menjalani kuarantin kendiri.Dalam pada itu, 127 (0.1%) kes kini berada di pusat kuarantin sementara 1,657 (1.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 91 kes dan 61 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 52.9% dengan kes Covid-19 merangkumi 12%.12 korban akibat wabak itu turut dilaporkan, termasuk dua kes kematian sebelum tiba ke hospital.Setakat ini, kes keseluruhan kematian adalah sebanyak 35,482 orang.


Dakwaan Bella didera di bilik dobi tak logik, kata Siti Bainun

Pengasas Rumah Bonda Siti Bainun Ahd Razali memberitahu Mahkamah Sesyen Kuala Lumpur bahawa dakwaan dia telah mendera remaja perempuan sindrom Down yang dikenali sebagai Bella di bilik dobi sebuah unit kondominium di Wangsa Maju adalah tidak masuk akal.
Siti Bainun, 31, berkata ini kerana keadaan bilik dobi itu yang terlalu sempit.
Beliau berkata demikian ketika disoal peguam Mohammad Farhan Maaruf pada prosiding bela diri wanita itu yang didakwa mengabai dan menganiaya remaja berusia 13 tahun tersebut.
Mohammad Farhan: Sebelum ini puan pernah dicadangkan oleh pendakwaan bahawa ruang bilik dobi besar namun puan menjawab tidak setuju. Kenapa puan tidak setuju?
Siti Bainun: Saya tidak setuju sebab selalunya yang masuk dalam ruang itu, kalau ada membeli barang dapur, hanya saya dan Yasmin sahaja. Kami boleh duduk untuk susun barang tetapi mustahil untuk saya, Yasmin, Aida termasuk Bella berdiri... untuk dera Bella, ia tidak mungkin dan saya tidak nampak logiknya.
Sebelum ini, saksi pendakwaan kelima Yasmin Nahar Mahmood memberitahu mahkamah bahawa Siti  Bainun telah mengarahkannya untuk berbuat demikian kerana Bella tidak mengikuti arahan tertuduh agar berdiri di ruang dobi kondominium yang didiami mereka.
"Mengenai kejadian saya suruh Yasmin pegang Bella sebelum saya pijak lutut juga tidak berlaku kerana kalau betul, lutut Bella mesti patah dan cedera kerana ketika itu berat saya meningkat sebab saya ambil hormon untuk susukan anak saya," kata tertuduh.
Ditanya mengenai dakwaan bahawa insiden termos jatuh ke atas Bella adalah rekaan semata-mata, Siti Bainun berkata ia adalah berdasarkan "cerita" Yasmin kepadanya kerana ketika itu, dia tidak berada di rumah.
"Saya tiada di tempat kejadian, jadi saya tidak tahu bagaimana kejadian sebenar berlaku. Semasa saya balik ke kondominium, saya lihat benda itu sudah berlaku dan saya tidak rasa Yasmin tipu saya," katanya.
Tertuduh juga berkata Yasmin tidak pernah dilayan seperti "hamba abdi" dan tidak wujud pilih kasih kerana Yasmin sentiasa diberi layanan yang sama seperti anak-anak jagaannya.
"Saya tidak pilih kasih, saya sayang Aida dan Balqis seperti anak saya sendiri. Yasmin adalah penghuni Rumah Bonda tetapi saya beri perhatian lebih kepada dia daripada penghuni Rumah Bonda yang lain. Hari jadi Aida pun saya tidak belikan kek.
"Yasmin bantu saya apabila saya ada kecemasan seperti perlu menghantar penghuni ke hospital untuk bersalin. Jika tidak, saya sentiasa berada di rumah kerana saya berniaga dari rumah, kerja di rumah. Yasmin hanya tinggal dengan saya," katanya.
Yasmin dalam keterangannya memaklumkan mahkamah bahawa dia telah dilayan seperti hamba abdi oleh Siti Bainun ketika menetap di rumah perlindungan itu.
Siti Bainun didakwa mengabai dan menganiaya Bella sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.
Dia didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.
Perbicaraan di hadapan hakim Izralizam Sanusi bersambung esok.


PKPB di Labuan berkuatkuasa 17 hingga 30 Oktober

Ekoran peningkatan kes Covid-19 di Labuan, Majlis Keselamatan Negara dan Kementerian Kesihatan bersetuju untuk melaksanakan Perintah Kawalan Pergerakan Bersyarat (PKPB) berkuatkuasa 17 Oktober ini.Menteri Kanan Keselamatan, Ismail Sabri Yaakob mengumumkan PKPB bagi Wilayah Persekutuan itu sehingga 30 Oktober pada sidang media hari ini.Bagi SOP PKPB di Labuan, semua aktiviti ekonomi termasuk industri dan perkilangan adalah dibenarkan.“Antara SOP yang dipersetujui PDRM bertanggungjawab melaksanakan kawalan ke atas kawasan tempat jangkitan dengan bantuan ATM, APMM, APM & RELA.“Hanya dua orang sahaja yang dibenarkan untuk keluar dari rumah bagi tujuan mendapatkan bekalan makanan serta keperluan-keperluan yang lain. Individu yang berisiko tinggi dan kanak-kanak tidak digalakkan keluar ke kawasan awam, terbuka dan sesak.“Bagi kenderaan yang membawa pekerja adalah dibenarkan untuk beroperasi dengan pematuhan SOP,” kata Ismail Sabri.Manakala katanya bagi kawalan pergerakan air, Perkhidmatan pengangkutan air bagi Feri RoRo, Feri Ekspres dan Bot Laju dibenarkan beroperasi sehingga jam 6 petang sahaja dengan kapasiti terhad berdasarkan penjarakan fizikal dengan pengosongan tempat duduk di antara penumpang.“Aktiviti kapal NCS (kumpit) ke Labuan bagi tujuan barter trade adalah tidak dibenarkan.“Perkhidmatan pengangkutan teksi air dan penambang dibenarkan beroperasi dari 6 pagi hingga 6 petang sahaja.“Pergerakan bagi Sign On atau Sign Off industri perkapalan serta minyak dan gas dibenarkan beroperasi mengikut peraturan dan SOP semasa yang sedang berkuatkuasa.“Bagi kapal yang datang dari Sabah ke Labuan, anak kapal yang melakukan Sign Off perlu dikuarantin wajib selama 14 hari.”Untuk rekod 38.7 juta kes positif Covid-19 direkodkan di seluruh dunia hari ini dengan kematian sebanyak 1.096 juta.Antara negara-negara yang mempunyai jumlah kes tertinggi Covid-19 adalah Amerika Syarikat dengan 8.1 juta kes, India 7.3 juta kes dan Brazil 5.1 juta kes.Perancis kini berdepan dengan gelombang ketiga kes Covid-19 dengan lebih 20,000 kes baru direkodkan dalam masa sehari dan merupakan negara ke-10 dalam senarai kes Covid-19 tertinggi di dunia.Sehubungan itu, Kerajaan Perancis hari ini mengumumkan perintah berkurung di 9 wilayah termasuk Paris berkuatkuasa Sabtu ini, 17 Oktober yang akan melibatkan 18 juta penduduk.


Mahkamah Tinggi sampaikan keputusan kes rasuah RM2 juta Ku Nan hari ini

Semua mata kini tertumpu kepada Hakim Mahkamah Tinggi Mohamed Zaini Mazlan yang akan menyampaikan penghakimannya terhadap kes rasuah RM2 juta dihadapi bekas menteri Wilayah Persekutuan Tengku Adnan Tengku Mansor.Hakim Mohamed Zaini dijangka menyampaikan keputusan pada 9 pagi ini, terhadap Tengku Adnan yang menyambut ulang tahun kelahiran ke-70 semalam.Tengku Adnan, atau lebih dikenali sebagai Ku Nan, didakwa dalam kapasitinya sebagai seorang penjawat awam iaitu menteri Wilayah Persekutuan, menerima untuk dirinya wang berjumlah RM2 juta daripada seorang ahli perniagaan Chai Kin Kong yang juga pengarah AKSB melalui cek Hong Leong Islamic Bank milik AKSB yang didepositkan ke dalam akaun bank CIMB milik Tadmansori Holdings Sdn Bhd (THSB) yang beliau mempunyai kepentingan dan diketahui syarikat AKSB ada perhubungan dengan kerja-kerja rasminya.Ahli Parlimen Putrajaya berkenaan didakwa melakukan perbuatan itu di CIMB Bank Berhad, Cawangan Pusat Bandar Damansara di Kuala Lumpur pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.Pendakwaan diketuai oleh Timbalan Pendakwa Raya Julia Ibrahim manakala peguam Tan Hock Chuan mengetuai pasukan pembelaan.Sepuluh wartawan daripada setiap organisasi media terpilih, diberikan pas untuk berada di bilik mahkamah manakala pas untuk mengikuti prosiding menerusi pautan video di bilik lain diberikan kepada 20 lagi wartawan.


Covid-19: Catat 132 jangkitan, 1 kematian

132 kes baru Covid-19 direkodkan semalam menjadikan jumlah keseluruhan sebanyak 5,035,205 kes.
Sebanyak 346 pesakit turut dilaporkan sembuh, menjadikan jumlah keseluruhan kes sembuh sebanyak 4,988,489.
Ketika ini, 9,783 kes aktif direkodkan di mana 9,402 atau 96.1%daripadanya menjalani kuarantin kendiri.
Tiada pesakit ditempatkan ke pusat kuarantin sementara 370 (3.8%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 11 kes dan 10 daripadanya memerlukan bantuan alat pernafasan.
Satu kematian dicatatkan menjadikan keseluruhan korban akibat wabak itu sebanyak 36,933 orang.


Pertuduhan terhadap Sam Ke Ting tidak sah, peguam beritahu mahkamah

Mahkamah Rayuan diberitahu bahawa sabitan kerani Sam Ke Ting bagi kesalahan memandu secara melulu sehingga mengorbankan lapan remaja penunggang basikal tidak boleh bertahan kerana pertuduhan yang dikenakan terhadapnya mempunyai kekurangan.
Peguam Hisyam Teh Poh Teik yang mewakili wanita itu berhujah bahawa terdapat penggandaan pertuduhan kerana pendakwa raya memasukkan dua kesalahan berbeza dalam pertuduhan iaitu memandu secara melulu dan memandu secara berbahaya.
"Ini salah. Hanya satu kesalahan dibenarkan di sisi undang-undang untuk dinyatakan dalam pertuduhan," katanya.
Hisyam berhujah demikian dalam rayuan Sam terhadap keputusan Mahkamah Tinggi yang mensabitkannya dengan kesalahan memandu secara melulu dan menjatuhkan hukuman penjara enam tahun serta denda.
Peguam itu berkata berlaku prejudis terhadap anak guamnya kerana terdapat "kegagalan keadilan" kerana dia disabitkan dengan pertuduhan yang tidak diiktiraf dalam undang-undang.
“Hakim Mahkamah Tinggi mensabitkan kesalahan Sam kerana memandu secara melulu atau berbahaya. Perayu (Sam) tidak mendapat apa yang sepatutnya dinyatakan dalam undang-undang,” katanya di hadapan panel tiga hakim terdiri daripada Hadhariah Syed Ismail, Hashim Hamzah dan Azman Abdullah.
Sam, 27, pada mulanya dibebaskan dan dilepaskan tanpa dipanggil membela diri oleh Mahkamah Majistret Johor Bahru pada 18 November 2019, atas pertuduhan memandu secara melulu sehingga menyebabkan kematian remaja yang menunggang basikal diubah suai, dikenali sebagai basikal lajak.
Lapan remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.
Dia didakwa melakukan kesalahan itu di Jalan Lingkaran Dalam, Johor Bahru, Johor pada 3.20 pagi, 18 Februari 2017. Sam berusia 22 tahun ketika kejadian.
Pada 18 Februari 2021, hakim Mahkamah Tinggi Shahnaz Sulaiman membenarkan rayuan pihak pendakwaan dan mengarahkan kes dikembalikan ke Mahkamah Majistret untuk Sam membela diri atas pertuduhan memandu secara melulu.
Pada 10 Oktober 2021, Mahkamah Majistret melepas dan membebaskan Sam pada akhir kes pembelaan. Pihak pendakwaan merayu ke Mahkamah Tinggi.
Pada 13 April tahun lepas, hakim Mahkamah Tinggi Abu Bakar Katar membenarkan rayuan pihak pendakwaan dan mensabitkan kesalahan memandu secara melulu. Sam dihukum penjara enam tahun dan denda RM6,000.
Wanita itu kemudiannya merayu di Mahkamah Rayuan dan pada 18 April tahun lepas, Mahkamah Rayuan membenarkan permohonannya untuk menangguhkan pelaksanaan hukuman penjara dan denda serta membebaskannya dengan jaminan RM10,000 dengan seorang penjamin sementara menunggu rayuannya didengar.
Dalam perbicaraan rayuan hari ini, Hisyam turut berhujah bahawa di Mahkamah Majistret, kes pendakwaan adalah kes memandu secara melulu, tetapi apabila kes itu dibawa ke Mahkamah Tinggi pertama, pendirian pendakwaan bertukar kepada memandu secara berbahaya.
Sementara itu, seorang lagi peguam mewakili Sam, Harvinderjit Singh berhujah bahawa apa yang berlaku pada hari itu adalah "keadaan kecemasan" dan mengatakan bahawa keadaan itu dicipta oleh mangsa dan bukannya Sam.
Mangsa menunggang basikal yang diubah suai pada 3 pagi, katanya dan menambah bahawa dapatan prima facie terhadap Sam oleh Mahkamah Tinggi pertama adalah salah.
Mahkamah menetapkan 11 April untuk menyambung semula prosiding rayuan itu selepas Timbalan Pendakwa Raya Tengku Amir Zaki Tengku Abdul Rahman berkata beliau akan mengambil masa dua jam untuk berhujah.


Pembangunan wilayah tidak boleh berteraskan parti politik, kata penganalisis

Persoalan timbul mengenai tindak-tanduk kerajaan berhubung beberapa projek mega yang sedang dirancang di negara ini, antaranya projek HSR Kuala Lumpur-Singapura, LRT Pulau Pinang dan Lapangan Terbang Antarabangsa Kulim (KXP).
Ini kerana ada antara projek itu dibiayai sendiri menggunakan wang kerajaan manakala ada yang masih menunggu kelulusan kerajaan pusat.
Justeru itu seorang penyelidik berkata pembangunan wilayah-wilayah di negara ini tidak boleh dilakukan mengikut parti pemerintah yang mentadbir sesuatu negeri.
Asyraf Farique daripada Institut Iris berkata, sebaliknya ia harus dinilai mengikut keperluan.
"Seharusnya tidak wujud dikotomi pembangunan wilayah berteraskan parti sebaliknya apa yang perlu dilihat adalah pembangunan Malaysia," katanya kepada MalaysiaNow.
Perdana Menteri Anwar Ibrahim mengumumkan peruntukan RM10 bilion kepada Pulau Pinang untuk membangunkan sistem pengangkutan awam itu manakala Menteri Pengangkutan Anthony Loke berkata, projek HSR menarik minat beberapa syarikat swasta tempatan.
Projek KXP yang kini ditunjangi oleh kerajaan negeri Kedah bagaimanapun masih menunggu kelulusan kerajaan pusat.
Menteri Besar Kedah Muhammad Sanusi Md Nor sebelum ini berkata 18 firma berminat untuk membangunkan projek tersebut.
Sebelum ini, Loke dan Ahli Parlimen Padang Serai Azman Nasrudin bertikam lidah di Dewan Rakyat berhubung status projek itu.
Azman turut meminta Anwar agar tidak bermain politik dalam soal pembangunan KXP.
Menurut Asyraf, dana pembangunan yang diberikan berorientasikan keuntungan kepada rejim yang memerintah berbanding kepada pembangunan yang berorientasikan kemajuan rakyat.
Tambahnya, terdapat kesenjangan ekonomi yang tinggi di negeri-negeri bermajoriti orang Melayu yang perlu diambil kira.
"Di Pulau Pinang sendiri, pembangunan tertumpu di kawasan Pulau, mengakibatkan pembangunan tidak sekata di Pulau Pinang.
"Sepatutnya kerajaan membangunkan kawasan di Seberang Perai dan Batu Kawan sebelum menyokong usaha tambakan pulau yang akan mendatangkan banyak kemudaratan," katanya merujuk kepada projek tambakan laut di Pulau Pinang yang diluluskan kerajaan pusat baru-baru ini.
Asyraf yang mengkaji mengenai geopolitik ECRL dan HSR berkata, campur tangan taikun swasta terhadap projek awam dalam kes HSR mengakibatkan kepentingan awam tidak dapat dijaga sepenuhnya.
"Perancangannya akan menguntungkan taikun-taikun swasta," katanya.
HSR dibatalkan oleh Muhyiddin Yassin ketika beliau menjadi perdana menteri dengan Malaysia membayar pampasan RM320 juta kepada Singapura.
Beliau mencadangkan agar projek yang pada asalnya menghubungkan Kuala Lumpur ke Singapura itu boleh menghubungkan selatan dan utara tanah air serta disambung ke Bangkok Thailand.
Dalam pada itu, ketika mengulas mengenai kebolehlaksanaan KXP, Asyraf berkata, projek berkenaan mempunyai legitimasi memandangkan ia sebahagian daripada rancangan pembangunan koridor utara.
"Tetapi masih tidak nampak bagaimanapun mengeluarkan Malaysia dalam rantaian bekalan yang rendah terutama dalam sektor pembuatan (menerusi projek KXP),"
"Kebanyakan syarikat yang berminat juga adalah syarikat asing.
“Model ini tidak jauh beza dengan model di negeri Pulau Pinang dan lain-lain," katanya.


Tengku Ahmad Rithauddeen meninggal dunia di usia 94 tahun

Bekas menteri pertahanan Tengku Ahmad Rithauddeen Tengku Ismail menghembuskan nafas terakhir di usia 94 tahun di kediamannya di Jalan Duta pada 8.43 malam tadi.Anak veteran Umno itu, Tengku Farith berkata bapanya yang mesra disapa Ku Deen mengalami strok dua minggu lalu dan mendapatkan rawatan di sebuah hospital swasta sebelum dibenarkan discaj.“Tetapi pagi ini Allahyarham mengalami sesak nafas sebelum meninggal dunia,” katanya ketika dihubungi Bernama.Jenazah beliau dibawa ke Masjid Wilayah Jalan Duta 8.30 pagi ini untuk dimandikan dan solat jenazah.Bagaimanapun, katanya lokasi pengebumian masih belum diputuskan sama ada di Masjid Negara atau Bukit Kiara.Selain berkhidmat sebagai menteri pertahanan dari 1987 hingga 1990, Rithauddeen juga pernah dilantik sebagai menteri fungsi khas di kementerian luar negara (1973) sebelum menjadi menteri maklumat dan fungsi khas (1974).Beliau juga pernah menyandang jawatan menteri hal ehwal luar negara (1975), menteri perdagangan dan industri (1981) sebelum dilantik semula sebagai menteri luar negara (1984) dan menteri maklumat (1986).Sebelum itu, beliau pernah menjadi timbalan menteri pertahanan pada 1970 dan timbalan menteri di Jabatan Perdana Menteri pada 1972.Dalam arena politik, Rithauddeen merupakan bekas pengerusi Lembaga Disiplin Umno pada 2001 dan ahli Majlis Tertinggi Umno (1987). Bekas Pengerusi Umno Kelantan itu juga merupakan pengerusi Lembaga Pertubuhan Peladang pada 1973 selain bekas presiden Majlis Pengelola Persatuan Bangsa-Bangsa Bersatu (UNMA).Jasanya dalam bidang pendidikan pula ialah sebagai pro-canselor Universiti Kebangsaan Malaysia (UKM) pada 1992 selain sempat mencurah bakti dalam bidang sukan sebagai timbalan presiden Persatuan Bola Sepak Malaysia (FAM) pada 1988.


Kabinet setuju tubuh RCI teliti dakwaan buku Tommy Thomas

Jemaah menteri bersetuju mengenai cadangan penubuhan  Suruhanjaya Siasatan Diraja (RCI) bagi meneliti secara holistik Laporan Pasukan Petugas Khas Siasatan ke atas Dakwaan-Dakwaan Dalam Buku Bertajuk "My Story: Justice in the Wilderness".
Menteri di Jabatan Perdana Menteri (Undang-Undang dan Reformasi Institusi) Azalina Othman Said berkata penubuhan RCI itu adalah selaras dengan Akta Suruhanjaya Siasatan 1950 (Akta 119) yang terletak di bawah bidang kuasa Yang di-Pertuan Agong.
Beliau berkata penubuhan RCI itu diputuskan selepas meneliti syor-syor dicadangkan pasukan petugas khas dipengerusikan Fong Joo Chung dalam laporan yang dibentangkan pada mesyuarat Kabinet semalam.
“Kerajaan memandang serius terhadap dakwaan yang melibatkan pelanggaran tanggungjawab profesional suatu jawatan tertinggi. Hal ini kerana ketelusan dan akauntabiliti adalah asas kepercayaan rakyat terhadap sistem pentadbiran keadilan dan institusi kerajaan.
“Oleh itu, cadangan Terma Tauliah RCI ini akan mempunyai skop yang lebih luas dan tidak terhad kepada syor-syor yang telah dikemukakan oleh pasukan petugas khas,” katanya dalam satu kenyataan hari ini.
Menurutnya RCI itu bertujuan mencari kebenaran serta mengemukakan syor kepada kerajaan untuk reformasi institusi perundangan negara dan bukannya untuk mencari kesalahan mana-mana pihak.
Azalina berkata Terma Tauliah yang terperinci, keahlian dan tempoh RCI ini akan dicadangkan kemudian oleh kerajaan.
"My Story: Justice in the Wilderness" merupakan karya bekas peguam negara Tommy Thomas yang diterbitkan pada Januari 2021 dan penuh dengan pelbagai kontroversi menyebabkan Kabinet menubuhkan Pasukan Petugas Khas untuk menjalankan kajian awalan berhubung pendedahan yang terkandung dalam buku itu pada Oktober tahun sama.
Pada 13 Oktober tahun lepas, kerajaan pada ketika itu menyahklasifikasi laporan pasukan petugas khas yang antara lain mengesyorkan supaya Thomas disiasat atas kemungkinan melakukan pelbagai kesalahan.